HR Službeni list Europske unije 213

32009L0065



SLUŽBENI LIST EUROPSKE UNIJE 13.07.2009.

DIREKTIVA 2009/65/EZ EUROPSKOG PARLAMENTA I VIJEĆA

od 13. srpnja 2009.

o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS)

(preinačena)

(Tekst značajan za EGP)

EUROPSKI PARLAMENT I VIJEĆE EUROPSKE UNIJE,

uzimajući u obzir Ugovor o osnivanju Europske zajednice, a osobito njegov članak 47. stavak 2.,

uzimajući u obzir prijedlog Komisije,

djelujući u skladu s postupkom utvrđenim u članku 251. Ugovora (1),

budući da:

(1) Direktiva Vijeća 85/611/EEZ od 20. prosinca 1985. o usklađivanju zakona i drugih propisa o subjektima za zajednička ulaganja u prenosive vrijednosne papire (UCITS) (2) nekoliko je puta značajno izmijenjena (3). S obzirom da su potrebne daljnje izmjene, potrebno ju je radi jasnoće preoblikovati.

(2) Direktiva 85/611/EEZ značajno je doprinijela razvoju i uspjehu sektora europskih investicijskih fondova. Međutim, unatoč poboljšanjima uvedenim nakon njezina donošenja, a posebno u 2001., postupno je postalo jasno da je u pravni okvir UCITS-a potrebno uvesti promjene kako bi se prilagodio financijskim tržištima 21. stoljeća. Komisija je Zelenom knjigom od 12. srpnja 2005. o poboljšanju okvira EU-a za investicijske fondove pokrenula javnu raspravu o načinu na koji bi trebalo izmijeniti Direktivu 85/611/EEZ kako bi odgovorila tim novim izazovima. Taj intenzivni proces konzultacija doveo je do prihvaćenog zaključka da su potrebne značajne izmjene navedene Direktive.

(3) Nacionalna prava koja se odnose na subjekte za zajednička ulaganja potrebno je uskladiti radi ujednačivanja uvjeta tržišnog natjecanja između tih subjekata na razini Zajednice, istovremeno osiguravajući učinkovitiju i ujednačeniju zaštitu imatelja udjela. Takvo usklađivanje olakšava ukidanje ograničenja slobodnog kretanja udjela UCITS-a u Zajednici.

(4) Uzimajući u obzir te ciljeve, poželjno je utvrditi zajednička osnovna pravila za odobrenja za rad, nadzor, strukturu i djelatnosti UCITS-a osnovanih u državama članicama, kao i informacije koje moraju objavljivati.

(5) Usklađivanje zakona država članica trebalo bi ograničiti na one UCITS-e koji nisu zatvorenog tipa, a koji promiču prodaju svojih udjela javnosti u Zajednici. Poželjno je dopustiti UCITS-u da, kao dio svog investicijskog cilja osim prenosivih vrijednosnih papira, ulaže u financijske instrumente koji su dovoljno likvidni. Financijske instrumente koji su prihvatljivi da budu investicijska imovina portfelja UCITS-a potrebno je navesti u ovoj Direktivi. Odabir ulaganja za portfelj pomoću indeksa predstavlja upravljačku tehniku.

(6) Ako neka odredba ove Direktive zahtijeva djelovanje UCITS-a, tu je odredbu potrebno tumačiti kao da se odnosi na društvo za upravljanje u slučajevima kada je UCITS osnovan kao investicijski fond kojim upravlja društvo za upravljanje, te ako investicijski fond nije u položaju da djeluje samostalno budući da nema vlastitu pravnu osobnost.

(7) Udjeli UCITS-a smatraju se financijskim instrumentima za potrebe Direktive 2004/39/EZ Europskog parlamenta i Vijeća od 21. travnja 2004. o tržištima financijskih instrumenata (4).

(8) Odobrenje za rad izdano društvu za upravljanje u njegovoj matičnoj državi članici trebalo bi osigurati zaštitu ulagatelja i solventnost društava za upravljanje s ciljem doprinošenja stabilnosti financijskog sustava. Prihvaćeni pristup iz ove Direktive jest osigurati temeljno usklađenje koje je potrebno i dovoljno kako bi se osiguralo uzajamno priznavanje sustava izdavanja odobrenja za rad i bonitetnog nadzora, omogućujući izdavanje jedinstvenog odobrenja za rad koje vrijedi u cijeloj Zajednici, kao i primjenu načela nadzora matične države članice.

(9) Kako bi se osiguralo da društvo za upravljanje bude u mogućnosti ispunjavati svoje obveze koje proizlaze iz njegove djelatnosti, te na taj način i njegova stabilnost, potrebni su temeljni kapital i dodatni iznos kapitala. Kako bi se uzele u obzir razvojne promjene, posebno one koje se odnose na kapitalne zahtjeve vezane uz operativni rizik unutar Zajednice i na međunarodnoj razini, potrebno je preispitivati te zahtjeve, uključujući korištenje jamstava.

(10) Potrebno je, u svrhu zaštite ulagatelja, jamčiti unutarnji nadzor svakog društva za upravljanje, posebice pomoću sustava dvočlanske uprave te odgovarajućih mehanizama unutarnjeg nadzora.

(11) Prema načelu nadzora matične države članice, društvima za upravljanje kojima je izdano odobrenje za rad u njihovim matičnim državama članicama potrebno je dopustiti pružanje usluga za koje su dobili odobrenje za rad na razini cijele Zajednice, putem osnivanja podružnica ili na temelju slobode pružanja usluga.

(12) Što se tiče upravljanja zajedničkim portfeljem (upravljanje uzajamnim investicijskim fondovima/investicijskim fondovima ili društvima za investicije), odobrenje za rad koje je dobilo društvo za upravljanje u svojoj matičnoj državi članici trebalo bi omogućiti društvu da obavlja sljedeće djelatnosti u državi članici domaćinu, ne dovodeći u pitanje poglavlje XI.: trgovanje, putem osnivanja podružnice, udjelima usklađenih uzajamnih investicijskih fondova/investicijskih fondova kojima upravlja to društvo u svojoj matičnoj državi članici; trgovanje, putem osnivanja podružnice, dionicama usklađenih društava za investicije kojima upravlja to društvo; trgovanje udjelima usklađenih uzajamnih investicijskih fondova/investicijskih fondova ili dionicama usklađenih društava za investicije kojima upravljaju druga društva za upravljanje; obavljanje svih drugih poslova i zadataka uključenih u djelatnost upravljanja zajedničkim portfeljem; upravljanje imovinom društava za investicije u državama članicama koje nisu njegova matična država članica; obavljanje, na temelju ovlaštenja, u ime društava za upravljanje u državama članicama koje nisu njegova matična država članica, poslova uključenih u djelatnost upravljanja zajedničkim portfeljem. Ako društvo za upravljanje trguje udjelima svojih vlastitih usklađenih uzajamnih investicijskih fondova/investicijskih fondova ili dionicama svojih usklađenih društava za investicije u državi članici domaćinu bez osnivanja podružnice, na njega se moraju primjenjivati samo ona pravila koja se odnose na prekogranično trgovanje.

(13) S obzirom na opseg djelatnosti društava za upravljanje te kako bi se uzelo u obzir nacionalno pravo i dopustilo takvim društvima ostvarivanje značajne ekonomije razmjera, poželjno je također dopustiti im obavljanje djelatnosti upravljanja portfeljima na diskrecijskoj osnovi (upravljanje pojedinačnim portfeljem), uključujući upravljanje mirovinskim fondovima, kao i neke specifične dodatne djelatnosti povezane s osnovnom djelatnošću, ne dovodeći u pitanje stabilnost takvih društava. Međutim, potrebno je propisati posebna pravila kako bi se spriječio sukob interesa kada društva za upravljanje imaju odobrenje za obavljanje djelatnosti upravljanja zajedničkim i pojedinačnim portfeljem.

(14) Djelatnost upravljanja pojedinačnim portfeljima predstavlja investicijsku uslugu koju uređuje Direktiva 2004/39/EZ. Kako bi se osigurao jedinstveni regulatorni okvir u ovom području, poželjno je primijeniti na društva za upravljanje, čije odobrenje za rad obuhvaća i tu uslugu, uvjete poslovanja propisane tom Direktivom.

(15) Matična država članica trebala bi, u pravilu, odrediti stroža pravila od onih propisanih ovom Direktivom, posebno što se tiče uvjeta za dobivanje odobrenja za rad, zahtjeva nadzora i pravila izvješćivanja i prospekata.

(16) Poželjno je propisati pravila koja definiraju preduvjete pod kojima društvo za upravljanje može delegirati, na temelju ovlaštenja, posebne zadatke i poslove na treće osobe kako bi povećalo učinkovitost svog poslovanja. Kako bi osigurale ispravno funkcioniranje načela nadzora od strane matične države članice, države članice koje dopuštaju takvo delegiranje moraju osigurati da društvo za upravljanje kojemu su one izdale odobrenje za rad ne delegira sve svoje poslove na jednu ili više trećih osoba tako da se njegova uloga smanji na ulogu poštanskog sandučića, te da postojanje ovlaštenja ne sprječava učinkovit nadzor nad društvom za upravljanje. Međutim, činjenica da je društvo za upravljanje delegiralo svoje poslove ne bi trebala utjecati na odgovornost tog društva ili depozitara u odnosu na imatelje udjela i nadležna tijela.

(17) Kako bi se osigurali jednaki uvjeti i odgovarajući dugoročan nadzor, Komisija bi trebala moći ispitati mogućnosti za usklađivanje postupaka delegiranja poslova na razini Zajednice.

(18) Načelo nadzora od strane matične države članice zahtijeva da nadležna tijela oduzmu ili odbiju izdati odobrenje za rad ako čimbenici kao što su sadržaj poslovnog plana, geografska distribucija ili djelatnosti kojima se zapravo bavi jasno ukazuju da se društvo za upravljanje odlučilo za pravni sustav jedne države članice u svrhu izbjegavanja strožih standarda koji su na snazi u drugoj državi članici na čijem teritoriju ono namjerava obavljati ili obavlja veći dio svoje djelatnosti. Za potrebe ove Direktive, društvo za upravljanje trebalo bi dobiti odobrenje za rad u državi članici u kojoj ima registrirano sjedište. U skladu s načelom nadzora od strane matične države članice, samo nadležna tijela matične države članice društva za upravljanje trebaju se smatrati nadležnima za nadzor organizacije društva za upravljanje, uključujući sve postupke i sredstva za obavljanje administrativnih poslova, navedenih u Prilogu II., na koje se treba primjenjivati zakonodavstvo matične države članice društva za upravljanje.

(19) Ako UCITS-om upravlja društvo za upravljanje koje je dobilo odobrenje za rad u državi članici koja nije matična država članica UCITS-a, to društvo za upravljanje trebalo bi donijeti i uspostaviti odgovarajuće postupke i mjere za rješavanje pritužbi ulagatelja, na primjer kroz odgovarajuće odredbe vezane uz dogovorene uvjete trgovanja ili stavljanje na raspolaganje adrese u matičnoj državi članici UCITS-a, koja ne mora biti adresa samog društva za upravljanje. Takvo društvo za upravljanje također bi trebalo utvrditi odgovarajuće postupke i mjere kako bi informacije bile dostupne na zahtjev javnosti ili nadležnih tijela matične države članice UCITS-a, kao što je imenovanje osobe za kontakt među zaposlenicima društva odgovorne za odgovaranje na zahtjeve za informacijama. Međutim, od takvog društva za upravljanje zakon matične države članice UCITS-a ne treba zahtijevati da ima lokalnog predstavnika u toj državi članici kako bi ispunilo te dužnosti.

(20) Nadležna tijela koja izdaju odobrenje za rad UCITS-u trebala bi uzeti u obzir pravila investicijskog fonda ili dokumente o osnivanju društva za investicije, odabir depozitara i sposobnost društva za upravljanje da upravlja UCITS-om. Ako je društvo za upravljanje osnovano u drugoj državi članici, nadležna tijela trebala bi biti u mogućnosti osloniti se na potvrdu koju su izdala nadležna tijela matične države članice društva za upravljanje u vezi s vrstom UCITS-a kojim je društvo za upravljanje ovlašteno upravljati. Odobrenje za rad UCITS-a ne bi trebalo podlijegati dodatnim kapitalnim zahtjevima na razini društva za upravljanje, niti biti uvjetovano time da registrirano sjedište društva za upravljanje mora biti u matičnoj državi članici UCITS-a, kao niti time da se bilo koja djelatnost društva za upravljanje mora obavljati u matičnoj državi članici UCITS-a.

(21) Nadležna tijela matične države članice UCITS-a trebala bi biti nadležna za nadzor usklađenosti s pravilima koja se odnose na osnivanje i poslovanje UCITS-a, što mora biti regulirano zakonodavstvom matične države članice UCITS-a. Radi toga, nadležna tijela matične države članice UCITS-a trebala bi biti u mogućnosti dobiti informacije izravno od društva za upravljanje. Nadležna tijela države članice domaćina društva za upravljanje posebno bi mogla zahtijevati od društava za upravljanje da dostave informacije o transakcijama koje se odnose na ulaganja UCITS-a koji je dobio odobrenje za rad u toj državi članici, uključujući podatke iz poslovnih knjiga i evidencija, te računovodstvene izvještaje fonda o takvim transakcijama. Kako bi ispravila bilo kakvo kršenje pravila u okviru svojih odgovornosti, nadležna tijela države članice domaćina društva za upravljanje trebala bi biti u mogućnosti oslanjati se na suradnju s nadležnim tijelima matične države članice društva za upravljanje, te bi, ako je to potrebno, trebala biti u mogućnosti poduzeti mjere izravno protiv društva za upravljanje.

(22) Matična država članica UCITS-a morala bi biti u mogućnosti donijeti propise koji se odnose na sadržaj registra imatelja udjela UCITS-a. Organizacija i mjesto vođenja tog registra trebali bi međutim ostati dio organizacijskog uređenja društva za upravljanje.

(23) Potrebno je omogućiti matičnoj državi članici UCITS-a sva sredstva za ispravljanje bilo kakvog kršenja pravila UCITS-a. U tu svrhu, nadležna tijela matične države članice UCITS-a trebala bi biti u mogućnosti poduzeti preventivne mjere i donijeti sankcije koje se odnose na društvo za upravljanje. Kao posljednju mjeru nadležna tijela matične države članice UCITS-a trebala bi imati mogućnost zahtijevati od društva za upravljanje da prestane upravljati UCITS-om. Države članice trebaju donijeti potrebne odredbe kako bi osigurale ispravno upravljanje ili likvidaciju UCITS-a u takvom slučaju.

(24) Kako bi se spriječilo izbjegavanje zahtjeva nadzora i promicalo povjerenje u učinkovitost nadzora od strane nadležnih tijela matičnih država članica, odobrenje za rad potrebno je uskratiti ako je UCITS-u zabranjeno trgovanje vlastitim udjelima u njegovoj matičnoj državi članici. Kada dobije odobrenje za rad, UCITS bi trebao biti u mogućnosti odabrati državu članicu ili države članice u kojima će se trgovati njegovim udjelima u skladu s ovom Direktivom.

(25) Radi zaštite interesa dioničara i osiguravanja ravnopravnog tržišta za usklađene subjekte za zajednička ulaganja, od društava za investicije zahtijeva se temeljni kapital. Međutim, društva za investicije koja su odabrala društvo za upravljanje bit će pokrivena dodatnim iznosom kapitala društva za upravljanje.

(26) Ako postoje primjenjiva pravila za obavljanje djelatnosti i delegiranje poslova, te ako je takvo delegiranje od strane društva za upravljanje dopušteno prema zakonu njegove matične države članice, društva za investicije s odobrenjem za rad trebala bi se pridržavati tih pravila, mutatis mutandis, bilo izravno, ako nisu odabrala društvo za upravljanje koje ima odobrenje za rad u skladu s ovom Direktivom, ili neizravno, ako su odabrala takvo društvo za upravljanje.

(27) Unatoč potrebi za konsolidacijom između UCITS-a, pripajanja ili spajanja UCITS-a nailaze na mnoge pravne i administrativne poteškoće u Zajednici. Stoga je potrebno, kako bi se poboljšalo funkcioniranje unutarnjeg tržišta, donijeti propise Zajednice koji olakšavaju pripajanja ili spajanja UCITS-a (i njihovih investicijskih dijelova). Iako će vjerojatno neke države članice odobriti samo fondove osnovane u skladu s ugovornim odnosom, svaka država članica dopušta i priznaje prekogranična pripajanja ili spajanja svih vrsta UCITS-a (osnovanih u skladu s ugovornim odnosom, u skladu sa statutom, i uzajamnih investicijskih fondova), bez obveze da uvodi nove pravne oblike UCITS-a u svoje nacionalno pravo.

(28) Ova se Direktiva odnosi na one tehnike pripajanja ili spajanja koje se najčešće koriste u državama članicama. Ona ne zahtijeva da sve države članice uvedu sve tri tehnike u svoje nacionalno pravo, no svaka država članica trebala bi priznati prijenos imovine koji proizlazi iz tih tehnika pripajanja ili spajanja. Ova Direktiva ne sprječava UCITS da koristi druge tehnike na čisto nacionalnoj osnovi u situacijama kada niti jedan od UCITS-a uključenih u pripajanje ili spajanje nije zaprimio obavijest o prekograničnom trgovanju njegovim udjelima. Na ta pripajanja ili spajanja i dalje će se primjenjivati relevantne odredbe nacionalnog prava. Nacionalna pravila o kvorumu ne smiju vršiti diskriminaciju između nacionalnih i prekograničnih pripajanja ili spajanja, niti smiju biti stroža od onih koja su propisana za pripajanje ili spajanje korporativnih subjekata.

(29) Kako bi zaštitile interese ulagatelja, države članice trebale bi zahtijevati da predložena domaća i prekogranična pripajanja ili spajanja UCITS-a budu uvjetovana odobrenjem njihovih nadležnih tijela. Kod prekograničnih pripajanja ili spajanja nadležna tijela UCITS-a koji se spaja trebala bi odobriti pripajanje ili spajanje kako bi se osiguralo da su interesi imatelja udjela UCITS-a koji zapravo mijenjaju UCITS adekvatno zaštićeni. Ako pripajanje ili spajanje uključuje više od jednog UCITS-a koji se spaja, a takvi UCITS-i imaju registrirano sjedište u različitim državama članicama, nadležna tijela svakog UCITS-a koji se spaja odobravaju pripajanje ili spajanje međusobno blisko surađujući, što uključuje i odgovarajuću razmjenu informacija. Budući da interesi imatelja udjela UCITS-a preuzimatelja također moraju biti adekvatno zaštićeni, nadležna tijela matične države članice UCITS-a preuzimatelja trebaju ih uzeti u obzir.

(30) Imatelji udjela UCITS-a koji se spaja i UCITS-a preuzimatelja također bi trebali biti u mogućnosti zatražiti otkup ili isplatu svojih udjela ili, ako je to moguće, njihovu zamjenu za udjele drugog UCITS-a sa sličnom investicijskom politikom, kojim upravlja isto društvo za upravljanje ili povezano društvo. To pravo ne smije biti uvjetovano nikakvim dodatnim opterećenjima, osim naknada koje zadržava isključivo dotični UCITS, kako bi u svim situacijama bili pokriveni troškovi ukidanja ulaganja, kao što je navedeno u prospektima UCITS-a koji se spaja i UCITS-a preuzimatelja.

(31) Potrebno je osigurati nadzor pripajanja ili spajanja putem trećih osoba. Depozitar svakog UCITS-a uključenog u pripajanje ili spajanje trebao bi provjeriti usklađenost zajedničkog nacrta uvjeta pripajanja ili spajanja s relevantnim odredbama ove Direktive i pravilima fonda UCITS-a. Depozitar ili neovisni revizor trebali bi sastaviti izvješće u ime svih UCITS-a uključenih u pripajanje ili spajanje, ocjenjujući metode vrednovanja imovine i obveza takvih UCITS-a, kao i metodu izračuna omjera zamjene, navedene u zajedničkom nacrtu uvjeta pripajanja ili spajanja, kao i stvarni omjer zamjene, te, ovisno o slučaju, novčanu isplatu po udjelu. Kako bi se ograničili troškovi vezani uz prekogranična pripajanja ili spajanja, trebalo bi biti moguće sastaviti jedinstveno izvješće za sve uključene UCITS-e, a to bi trebalo omogućiti ovlaštenom revizoru UCITS-a koji se spaja ili UCITS-a preuzimatelja. U svrhu zaštite interesa ulagatelja imatelji udjela trebali bi biti u mogućnosti, na zahtjev i besplatno, dobiti kopiju takvog izvješća.

(32) Posebno je važno da imatelji udjela budu adekvatno informirani o predloženom pripajanju ili spajanju te da njihova prava budu dovoljno zaštićena. Iako pripajanje ili spajanje najviše utječe na interese imatelja udjela UCITS-a koji se spaja, interesi imatelja udjela UCITS-a preuzimatelja se također štite.

(33) Odredbe o pripajanju ili spajanju propisane ovom Direktivom ne dovode u pitanje primjenu zakonodavstva o kontroli koncentracije između društava, posebice Uredbu Vijeća (EZ) br. 139/2004 od 20. siječnja 2004. o kontroli koncentracija između poduzetnika (Uredba EZ-a o koncentracijama) (5).

(34) Slobodno trgovanje udjelima koje izdaju UCITS-i kojima je odobreno ulaganje do 100 % njihove imovine u prenosive vrijednosne papire koje izdaje isti izdavatelj (država, lokalne vlasti itd.) ne bi trebalo izravno ili neizravno kao posljedicu imati narušavanje funkcioniranja tržišta kapitala ili financiranje država članica.

(35) Definicija prenosivih vrijednosnih papira sadržana u ovoj Direktivi primjenjuje se samo za potrebe ove Direktive i ne utječe na različite definicije koje se koriste u nacionalnom zakonodavstvu u drugu svrhu, kao što je na primjer oporezivanje. U skladu s time, dionice i drugi vrijednosni papiri istog značaja koje izdaju izdavatelji kao što su stambene štedionice (building societies) i trgovačka društva i dobrovoljne organizacije (industrial and provident societies), čije vlasništvo, u praksi, nije prenosivo, osim ako ih izdavatelj otkupi, nisu pokriveni ovom definicijom.

(36) Instrumenti tržišta novca obuhvaćaju prenosive instrumente kojima se uobičajeno trguje na tržištu novca, a ne na uređenim tržištima, na primjer blagajnički zapisi i kratkoročne municipalne obveznice, potvrde o depozitu, komercijalni zapisi, srednjoročne obveznice i bankovni akcepti.

(37) Pojam uređenog tržišta u ovoj Direktivi odgovara onome iz Direktive 2004/39/EZ.

(38) Poželjno je dopustiti UCITS-u ulaganje imovine u udjele UCITS-a i ostalih subjekata za zajednička ulaganja otvorenog tipa koji također ulažu u likvidnu financijsku imovinu navedenu u ovoj Direktivi te koji posluju na načelu razdiobe rizika. UCITS ili ostali subjekti za zajednička ulaganja u koje neki UCITS ulaže moraju biti predmet učinkovitog nadzora.

(39) Potrebno je olakšati razvoj mogućnosti za UCITS da ulaže u UCITS i u druge subjekte za zajednička ulaganja. Stoga je neophodno osigurati da takva ulagateljska djelatnost ne umanjuje zaštitu ulagatelja. Zbog povećane mogućnosti UCITS-a da ulaže u udjele drugih UCITS-a i subjekata za zajednička ulaganja potrebno je propisati određena pravila za kvantitativna ograničenja ulaganja, objavljivanje informacija i sprječavanje kaskadne pojave.

(40) Kako bi se uzeo u obzir tržišni razvoj te imajući na umu dovršenje ekonomske i monetarne unije, poželjno je dopustiti UCITS-u ulaganje u bankovne depozite. Da bi se osigurala adekvatna likvidnost ulaganja u depozite, ti depoziti moraju biti povratni na zahtjev ili moraju davati pravo opoziva. Ako se depoziti polažu kod kreditne institucije čije je registrirano sjedište smješteno u trećoj zemlji, na kreditnu instituciju trebaju se primjenjivati pravila nadzora ekvivalentna onima koja su propisana zakonodavstvom Zajednice.

(41) Osim slučaja da UCITS ulaže u bankovne depozite u skladu sa svojim pravilima fonda ili dokumentima o osnivanju, trebalo bi biti moguće dopustiti svim UCITS-ima da drže dodatna likvidna sredstva, kao što su bankovni depoziti po viđenju. Držanje takvih dodatnih likvidnih sredstava može se opravdati, između ostalog, pokrićem tekućih ili izvanrednih plaćanja; u slučaju prodaje, na razdoblje potrebno za reinvestiranje u prenosive vrijednosne papire, instrumente tržišta novca ili drugu financijsku imovinu navedenu u ovoj Direktivi; ili na nužno razdoblje kada je potrebno privremeno obustaviti ulaganja u prenosive vrijednosne papire, instrumente tržišta novca i drugu financijsku imovinu zbog nepovoljnih tržišnih uvjeta.

(42) Zbog pravila nadzora UCITS mora izbjegavati pretjeranu koncentraciju ulaganja, koja ga izlažu riziku druge ugovorne strane, prema istom subjektu ili prema subjektima koji pripadaju istoj grupi.

(43) UCITS bi trebao dozvoliti da, u okviru svoje opće politike ulaganja ili u svrhu zaštite od rizika da bi ostvario utvrđeni financijski cilj ili ciljani profil rizičnosti naveden u prospektu, ulaže u izvedene financijske instrumente. Kako bi se osigurala zaštita ulagatelja, potrebno je ograničiti najveću moguću potencijalnu izloženost prema izvedenim instrumentima tako da ona ne prelazi ukupnu neto vrijednost portfelja UCITS-a. Kako bi se osigurala stalna svjesnost o rizicima i obvezama koje proizlaze iz transakcija s izvedenicama i kako bi se provjerila usklađenost s ograničenjima ulaganja, te rizike i obveze trebalo bi kontinuirano mjeriti i pratiti. Konačno, kako bi se objavljivanjem podataka osigurala zaštita ulagatelja, UCITS bi trebao opisati svoju strategiju, tehnike i ograničenja ulaganja koja se odnose na njegove transakcije s izvedenicama.

(44) Mjere za rješavanje potencijalnog sukoba interesa kod proizvoda kod kojih se kreditni rizik prenosi sekuritizacijom, kao što je predviđeno s obzirom na Direktivu 2006/48/EZ Europskog parlamenta i Vijeća od 14. lipnja 2006. o osnivanju i obavljanju djelatnosti kreditnih institucija (6) i Direktivu 2006/49/EZ Europskog parlamenta i Vijeća od 14. lipnja 2006. o adekvatnosti kapitala investicijskih društava i kreditnih institucija (7), moraju biti dosljedne i usklađene u svim relevantnim propisima koji se odnose na financijski sektor. Komisija će predložiti odgovarajuće propise, uključujući u vezi s ovom Direktivom, kako bi osigurala takvu dosljednost i usklađenost, nakon adekvatnog razmatranja učinaka takvih prijedloga.

(45) Što se tiče neuvrštenih (OTC) izvedenica, potrebno je utvrditi zahtjeve u smislu priznavanja drugih ugovornih strana, instrumenata, likvidnosti i kontinuirane procjene pozicije. Svrha ovih zahtjeva jest osigurati adekvatnu razinu zaštite ulagatelja, sličnu onoj koju dobivaju kada stječu izvedenice kojima se trguje na uređenim tržištima.

(46) Transakcije s izvedenim instrumentima nikad se ne smiju koristiti za zaobilaženje načela ili pravila navedenih u ovoj Direktivi. Što se tiče neuvrštenih (OTC) izvedenica, dodatna pravila za razdiobu rizika trebala bi se primjenjivati na izloženosti prema drugoj ugovornoj strani ili grupi drugih ugovornih strana.

(47) Neke tehnike upravljanja portfeljem za subjekte za zajednička ulaganja koji prvenstveno ulažu u dionice ili dužničke vrijednosne papire temelje se na repliciranju dioničkog ili obvezničkog indeksa. Poželjno je dopustiti UCITS-u repliciranje dobro poznatih i priznatih dioničkih ili obvezničkih indeksa. Stoga može biti potrebno uvođenje fleksibilnijih pravila za razdiobu rizika za UCITS koji ulaže u dionice ili dužničke vrijednosne papire.

(48) Subjekti za zajednička ulaganja za potrebe ove Direktive ne bi se smjeli koristiti u drugu svrhu, osim za zajedničko ulaganje sredstava prikupljenih od javnosti u skladu s pravilima propisanima ovom Direktivom. U slučajevima utvrđenima u ovoj Direktivi UCITS bi mogao imati ovisna društva samo ako je to neophodno za učinkovito obavljanje, u njegovo ime, određenih djelatnosti definiranih ovom Direktivom. Potrebno je osigurati učinkovit nadzor UCITS-a. Osnivanje ovisnog društva UCITS-a u trećoj zemlji trebalo bi stoga biti dopušteno samo u slučajevima koji su utvrđeni i u skladu s uvjetima propisanim ovom Direktivom. Opća obveza djelovanja isključivo u interesu imatelja udjela, te posebice cilj povećanja isplativosti, nikada ne opravdavaju UCITS-ovo poduzimanje mjera koje bi mogle spriječiti nadležna tijela da učinkovito obavljaju svoju nadzornu funkciju.

(49) Izvorna verzija Direktive 85/611/EEZ sadržavala je odstupanje od ograničenja postotka imovine koju UCITS može uložiti u prenosive vrijednosne papire koje izdaje isti izdavatelj, koje se primjenjivalo u slučaju obveznica koje je izdala ili za njih jamči država članica. To je odstupanje dopuštalo UCITS-u da ulaže do 35 % svoje imovine u takve obveznice. Slično, no ograničenije odstupanje opravdano je kod obveznica privatnog sektora koje, čak i u nedostatku državnog jamstva, nude posebno jamstvo ulagatelju pod posebnim pravilima koja se na njih odnose. Stoga je potrebno proširiti odstupanje na sve obveznice privatnog sektora koje zadovoljavaju zajednički utvrđene kriterije, dok se državama članicama prepušta da sastave popis obveznica za koje namjeravaju, ovisno o slučaju, odobriti odstupanje.

(50) Nekoliko država članica donijelo je odredbe koje omogućuju neusklađenim subjektima za zajednička ulaganja da udružuju svoja sredstva u jedan takozvani glavni fond. Kako bi UCITS-u bilo dopušteno koristiti te strukture, potrebno je izuzeti taj napajajući UCITS koji želi udružiti svoja sredstva u glavnom UCITS-u od zabrane ulaganja više od 10 % svoje imovine ili, ovisno o slučaju, 20 % svoje imovine u samo jedan subjekt za zajednička ulaganja. Takvo izuzeće opravdano je time što napajajući UCITS ulaže svu ili gotovo svu svoju imovinu u diversificirani portfelj glavnog UCITS-a, na koji se opet primjenjuju pravila diversifikacije UCITS-a.

(51) Kako bi se olakšalo učinkovito funkcioniranje unutarnjeg tržišta te kako bi se osigurala ista razina zaštite ulagatelja u cijeloj Zajednici, strukture glavnih i napajajućih UCITS-a trebale bi biti dopuštene ako su glavni i napajajući UCITS osnovani u istoj državi članici, kao i ako su glavni i napajajući UCITS osnovani u različitim državama članicama. Kako bi se ulagateljima omogućilo da strukture glavnih i napajajućih UCITS-a bolje razumiju, a zakonodavcima da ih bolje nadziru, posebno u prekograničnim situacijama, niti jednom napajajućem UCITS-u ne bi trebalo biti dopušteno ulaganje u više od jednoga glavnog UCITS-a. Da bi se osigurala ista razina zaštite ulagatelja u cijeloj Zajednici, glavni bi fond sam morao biti UCITS s izdanim odobrenjem za rad. Kako bi se izbjeglo nepotrebno administrativno opterećenje, odredbe o obavješćivanju o prekograničnom trgovanju ne bi se trebale primjenjivati ako glavni UCITS prikuplja sredstva od javnosti samo u državi članici u kojoj je osnovan, ali ima jedan ili više napajajućih UCITS-a u toj drugoj državi članici.

(52) Kako bi se zaštitili ulagatelji napajajućeg UCITS-a, ulaganje napajajućeg UCITS-a u glavni UCITS trebalo bi biti uvjetovano prethodnim odobrenjem nadležnih tijela matične države članice napajajućeg UCITS-a. Odobrenje je potrebno samo za početno ulaganje u glavni UCITS kojim napajajući UCITS prekoračuje ograničenje koje se primjenjuje na ulaganje u drugi UCITS. Kako bi se olakšalo učinkovito funkcioniranje unutarnjeg tržišta i osigurala ista razina zaštite ulagatelja u cijeloj Zajednici, uvjeti koje je potrebno ispuniti te dokumenti i podaci koje je potrebno dostaviti da bi se odobrilo ulaganje napajajućeg UCITS-a u glavni UCITS moraju biti detaljni.

(53) Kako bi se napajajućem UCITS-u omogućilo da djeluje u najboljem interesu imatelja udjela i kako bi bio u položaju tražiti od glavnog UCITS-a sve podatke i dokumente potrebne za izvršavanje svojih obveza, napajajući i glavni UCITS trebali bi sklopiti obvezujući i provediv sporazum. Međutim, ako napajajućim i glavnim UCITS-om upravlja isto društvo za upravljanje, trebalo bi biti dovoljno da to društvo uspostavi interna pravila poslovanja. Sporazumi o razmjeni informacija između depozitara, odnosno revizora, napajajućeg UCITS-a i glavnog UCITS-a trebali bi osiguravati protok podataka i dokumenata koji su potrebni da bi depozitar ili revizor napajajućeg UCITS-a izvršavao svoje dužnosti. Ova bi Direktiva trebala osigurati da pri izvršavanju tih zahtjeva depozitari ili revizori ne prekrše ograničenja objavljivanja informacija ili odredbe o zaštiti podataka.

(54) Kako bi se osigurala visoka razina zaštite interesa ulagatelja napajajućeg UCITS-a, prospekt, ključne informacije za ulagatelje, kao i promidžbeni sadržaji, trebale bi biti prilagođene posebnostima struktura glavnih i napajajućih UCITS-a. Ulaganje napajajućeg UCITS-a u glavni UCITS ne bi trebalo utjecati na sposobnost samog napajajućeg UCITS-a da otkupi ili isplati udjele na zahtjev svojih imatelja udjela, niti da djeluje u najboljem interesu svojih imatelja udjela.

(55) U skladu s ovom Direktivom, imatelji udjela trebali bi biti zaštićeni od zaračunavanja neopravdanih dodatnih troškova na način da se zabrani glavnom UCITS-u da zaračunava naknadu za upis i otkup napajajućem UCITS-u. Međutim, glavni bi UCITS trebao biti u mogućnosti zaračunati naknadu za upis ili otkup drugim ulagateljima u glavni UCITS.

(56) Pravila o pretvorbi trebala bi omogućiti postojećem UCITS-u da se pretvori u napajajući UCITS. U isto vrijeme, ona bi trebala dovoljno štititi imatelje udjela. Budući da je pretvorba temeljna promjena politike ulaganja, od UCITS-a koji prolazi kroz pretvorbu treba zahtijevati da svojim imateljima udjela pruži dovoljno informacija kako bi im omogućio da odluče hoće li zadržati svoje ulaganje. Nadležna tijela ne bi trebala zahtijevati od napajajućeg UCITS-a da dostavi dodatne ili druge podatke od onih navedenih u ovoj Direktivi.

(57) Ako nadležna tijela matične države članice glavnog UCITS-a budu obaviještena o nekoj nepravilnosti u vezi s glavnim UCITS-om ili ako ustanove da glavni UCITS ne poštuje odredbe ove Direktive, mogu odlučiti, ako je to potrebno, poduzeti odgovarajuće mjere kako bi osigurala da su imatelji udjela glavnog UCITS-a s time upoznati.

(58) Države članice trebale bi jasno razlikovati promidžbene sadržaje od obveznog objavljivanja podataka za ulagatelje propisanih ovom Direktivom. Obvezno objavljivanje podataka za ulagatelje uključuje ključne informacije za ulagatelje, prospekt te godišnja i polugodišnja izvješća.

(59) Ključne informacije za ulagatelje trebale bi se besplatno dostavljati ulagateljima kao posebni dokument, pravodobno prije upisa udjela UCITS-a, kako bi im se pomoglo da donesu informirane odluke o ulaganju. Te ključne informacije za ulagatelje trebale bi sadržavati samo bitne elemente za donošenje takve odluke. Po svom sadržaju informacije koje se nalaze u ključnim informacijama za ulagatelje trebaju u potpunosti biti usklađene tako da se osigura adekvatna zaštita ulagatelja i usporedivost. Ključne informacije za ulagatelje trebaju biti prezentirane u kratkom obliku. Jedinstveni dokument ograničene duljine koji prezentira informacije određenim redoslijedom najprikladniji je način kojim se postižu jasnoća i jednostavnost prezentiranja koje zahtijevaju mali ulagatelji te koji bi trebao omogućiti korisnu usporedbu, posebice troškova i profila rizičnosti, što je relevantno za odluku o ulaganju.

(60) Nadležna tijela svake države članice mogu staviti na raspolaganje javnosti, u posebnom odjeljku na svojoj internetskoj stranici, ključne informacije za ulagatelje koje se odnose na sve UCITS-e koji su dobili odobrenje za rad u toj državi članici.

(61) Ključne informacije za ulagatelje trebalo bi izraditi za sve UCITS-e. Društva za upravljanje, ili, ovisno o slučaju, društva za investicije, trebala bi dostavljati ključne informacije za ulagatelje relevantnim subjektima, u skladu s korištenim načinom trgovanja (izravna prodaja ili prodaja preko posrednika). Posrednici bi trebali dostavljati ključne informacije za ulagatelje klijentima i potencijalnim klijentima.

(62) UCITS bi trebao biti u mogućnosti trgovati svojim udjelima u drugim državama članicama, za što treba postojati postupak obavješćivanja temeljen na poboljšanoj komunikaciji između nadležnih tijela država članica. Nakon što nadležna tijela matične države članice UCITS-a proslijede potpunu dokumentaciju uz obavijest, država članica domaćin UCITS-a ne bi smjela imati mogućnost protiviti se ulasku na svoje tržište UCITS-a osnovanog u drugoj državi članici ili osporavati odobrenje za rad koje je izdala ta druga država članica.

(63) Pravo UCITS-a da trguje svojim udjelima trebalo bi biti uvjetovano poduzimanjem potrebnih mjera kako bi osigurao da postoje mogućnosti za vršenje plaćanja imateljima udjela, otkup ili isplatu udjela i stavljanje na raspolaganje informacija za koje se od UCITS-a traži da ih dostavi.

(64) Kako bi se olakšalo prekogranično trgovanje udjelima UCITS-a, kontrolu usklađenosti dogovorenih uvjeta trgovanja udjelima UCITS-a sa zakonima i drugim propisima koji se primjenjuju u državi članici domaćinu UCITS-a trebalo bi provoditi nakon što je UCITS ušao na tržište te države članice. Ta bi kontrola mogla obuhvaćati adekvatnost dogovorenih uvjeta trgovanja, posebice adekvatnost dogovorenih uvjeta plasiranja udjela na tržište, i obvezu da promidžbeni sadržaji budu istiniti, jasni i nedvosmisleni. Ova Direktiva ne bi smjela sprječavati nadležna tijela države članice domaćina da provjere jesu li promidžbeni sadržaji, isključujući ključne informacije za ulagatelje, prospekt te godišnje i polugodišnje izvješće, u skladu s nacionalnim pravom prije nego što ih UCITS može koristiti, pri čemu nadzor ne bi smio biti diskriminirajući, te ne bi smio sprječavati UCITS da uđe na tržište.

(65) U svrhu poboljšanja pravne sigurnosti potrebno je osigurati da UCITS koji trguje svojim udjelima na prekograničnoj osnovi ima lagani pristup, u obliku elektroničke objave i na jeziku koji je uobičajen u području međunarodnih financija, potpunim informacijama o zakonima i drugim propisima koji se primjenjuju u državi članici domaćinu UCITS-a, što se posebno odnosi na dogovorene uvjete trgovanja udjelima UCITS-a. Odgovornost koja se odnosi na takve objave podliježe nacionalnom pravu.

(66) Kako bi se olakšao pristup UCITS-a tržištima drugih država članica, od UCITS-a je potrebno zahtijevati da prevede samo ključne informacije za ulagatelje na službeni jezik ili na jedan od službenih jezika države članice domaćina UCITS-a ili na jezik koji su odobrila njezina nadležna tijela. U ključnim informacijama za ulagatelje trebali bi biti navedeni jezici na kojima su dostupni ostali obvezni dokumenti za objavu i dodatne informacije. Za prijevod je odgovoran UCITS, koji bi trebao odlučiti je li potreban običan ili ovjeren prijevod.

(67) Kako bi se olakšao pristup tržištima drugih država članica, važno je da naknada za obavješćivanje bude objavljena.

(68) Države članice trebale bi poduzeti potrebne administrativne i organizacijske mjere za omogućavanje suradnje između nacionalnih tijela vlasti i nadležnih tijela drugih država članica, uključujući bilateralne i multilateralne sporazume između tih tijela, koji mogu predviđati dobrovoljno delegiranje zadataka.

(69) Potrebno je poboljšati usklađivanje ovlasti koje su na raspolaganju nadležnim tijelima kako bi se postigla jednaka provedba ove Direktive u svim državama članicama. Zajednički minimalni skup ovlasti, koje su u skladu s onima koje drugo zakonodavstvo Zajednice o financijskim uslugama daje nadležnim tijelima, trebao bi jamčiti učinkovitost nadzora. Osim toga, države članice morale bi propisati pravila za sankcije, koje mogu obuhvaćati kaznene ili upravne sankcije, te upravne mjere koje se primjenjuju u slučajevima kršenja ove Direktive. Države članice također bi trebale poduzeti mjere kako bi osigurale provedbu tih sankcija.

(70) Potrebno je ojačati odredbe o razmjeni informacija između nacionalnih nadležnih tijela, kao i osnažiti njihove dužnosti međusobne pomoći i suradnje.

(71) U svrhu prekograničnog pružanja usluga potrebno je odrediti jasne nadležnosti za dotična nadležna tijela, kako bi se uklonili bilo kakvi propusti ili preklapanja, u skladu s važećim zakonodavstvom.

(72) Odredbe iz ove Direktive koje se odnose na učinkovito izvršavanje nadzorne funkcije nadležnih tijela obuhvaćaju nadzor na konsolidiranoj osnovi koji se provodi nad UCITS-om ili nad društvom koje doprinosi njegovom poslovanju, ako tako određuju odredbe zakonodavstva Zajednice. U takvim slučajevima, tijela kojima je dostavljen zahtjev za izdavanje odobrenja za rad moraju moći utvrditi koja su tijela nadležna za provođenje nadzora na konsolidiranoj osnovi nad tim UCITS-om ili nad društvom koje doprinosi njegovom poslovanju.

(73) Načelo nadzora od strane matične države članice zahtijeva da nadležna tijela oduzmu ili odbiju izdati odobrenje za rad ako čimbenici kao što su sadržaj poslovnog plana, geografska distribucija ili djelatnosti kojima se zapravo bavi jasno ukazuju da se UCITS ili društvo koje doprinosi njegovom poslovanju odlučio za pravni sustav jedne države članice u svrhu izbjegavanja strožih standarda koji su na snazi u drugoj državi članici na čijem teritoriju on obavlja ili namjerava obavljati veći dio svojih djelatnosti.

(74) Određeno ponašanje, kao što su prijevara ili zlouporaba povlaštenih informacija, može utjecati na stabilnost kao i na integritet financijskog sustava, čak i kada se odnosi na društva koja nisu UCITS ili društva koja doprinose njegovom poslovanju.

(75) Primjereno je osigurati mogućnost razmjene informacija između nadležnih tijela i tijela vlasti ili tijela koja, na osnovi svoje funkcije, pomažu ojačati stabilnost financijskog sustava. Međutim, kako bi se očuvala povjerljivost proslijeđenih informacija, broj sudionika takvih razmjena informacija treba strogo ograničiti.

(76) Potrebno je navesti uvjete pod kojima je takva razmjena informacija dopuštena.

(77) Ako je propisano da je informacije moguće prosljeđivati samo uz izričitu suglasnost nadležnih tijela, ona mogu uvjetovati, ovisno o slučaju, svoju suglasnost poštivanjem strogih uvjeta.

(78) Razmjena informacija između nadležnih tijela s jedne strane i središnje banke, institucija s funkcijom sličnom središnjoj banci, koje predstavljaju monetarnu vlast, ili, ovisno o slučaju, ostalih javnih tijela odgovornih za nadzor platnih sustava, s druge strane, također podliježe odobrenju.

(79) U ovu Direktivu također bi trebalo uključiti istu obvezu čuvanja poslovne tajne za tijela odgovorna za izdavanje odobrenja za rad i nadzor UCITS-a i za društva koja sudjeluju u takvom izdavanju odobrenja za rad i nadzoru, kao i iste mogućnosti razmjene informacija kao što su one dane tijelima vlasti odgovornim za izdavanje odobrenja za rad i nadzor kreditnih institucija, investicijskih društava i društava za osiguranje.

(80) U svrhu jačanja bonitetnog nadzora UCITS-a ili društava koja doprinose njegovom poslovanju i zaštite klijenata UCITS-a ili društava koja doprinose njegovom poslovanju, revizori su dužni bez odgode izvijestiti nadležna tijela, kad god, u skladu s ovom Direktivom, u obavljanju svoje dužnosti postanu svjesni činjenica za koje je vjerojatno da mogu imati ozbiljan učinak na financijsku situaciju ili administrativnu i računovodstvenu organizaciju UCITS-a ili društva koje doprinosi njegovom poslovanju.

(81) Uzimajući u obzir cilj ove Direktive, poželjno je da države članice propišu da se takva obveza treba primjenjivati u svim okolnostima kad revizor ustanovi takve činjenice za vrijeme izvršavanja svojih zadataka u društvu koje je usko povezano s UCITS-om ili u društvu koje doprinosi njegovom poslovanju.

(82) Dužnost revizora da, ako je potrebno, nadležnim tijelima priopćavaju određene činjenice i odluke koje se odnose na UCITS ili na društvo koje doprinosi njegovom poslovanju, koje su ustanovili za vrijeme izvršavanja svojih zadataka u subjektu koji nije niti UCITS niti društvo koje doprinosi njegovom poslovanju ne mijenja, sama po sebi, karakter njihovih zadataka u tom subjektu, kao niti način na koji oni moraju izvršavati te zadatke u tom subjektu.

(83) Ova Direktiva ne bi trebala utjecati na nacionalna pravila o oporezivanju, uključujući mjere koja mogu nametnuti države članice kako bi osigurale usklađenost s tim pravilima na svom teritoriju.

(84) Mjere potrebne za provedbu ove Direktive trebalo bi donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka primjene provedbenih ovlasti danih Komisiji (8).

(85) Komisija bi posebno trebala biti ovlaštena donositi sljedeće provedbene mjere. Što se tiče društva za upravljanje, Komisija bi trebala biti ovlaštena donositi mjere koje određuju pojedinosti u pogledu organizacijskih zahtjeva, upravljanja rizikom, sukoba interesa i kodeksa ponašanja. Što se tiče depozitara, Komisija bi trebala biti ovlaštena donositi mjere koje pobliže navode mjere koje depozitari trebaju poduzeti kako bi ispunili svoje dužnosti s obzirom na UCITS kojim upravlja društvo za upravljanje osnovano u državi članici koja nije matična država članica UCITS-a, te pojedinosti sporazuma između depozitara i društva za upravljanje. Te provedbene mjere trebale bi olakšati jedinstvenu primjenu obveza društava za upravljanje i depozitara, no ne bi trebale biti preduvjet za ostvarivanje prava društava za upravljanje na obavljanje djelatnosti, za koje su dobili odobrenje za rad u svojoj matičnoj državi članici, na teritoriju cijele Zajednice osnivanjem podružnica ili na temelju slobode pružanja usluga, uključujući upravljanje UCITS-om u drugoj državi članici.

(86) Što se tiče pripajanja ili spajanja, Komisija bi trebala biti ovlaštena donositi mjere koje određuju pojedinosti u pogledu sadržaja, oblika i načina dostavljanja informacija imateljima udjela.

(87) Što se tiče struktura glavnih i napajajućih UCITS-a, Komisija bi trebala biti ovlaštena donositi mjere koje određuju sadržaj sporazuma između glavnog i napajajućeg UCITS-a ili internih pravila poslovanja, sadržaj sporazuma o razmjeni informacija između njihovih depozitara ili njihovih revizora, definicije mjera prikladnih za vremensko usklađivanje izračuna njihove neto vrijednosti imovine i objave, kako bi se izbjegla tržišna preprodaja kojom bi se zloupotrijebila razlika u cijeni udjela, utjecaj pripajanja ili spajanja glavnog fonda na izdavanje odobrenja za rad napajajućeg fonda, vrste nepravilnosti koje se javljaju kod glavnog fonda, a koje treba prijaviti napajajućem fondu, oblik i način pružanja informacija imateljima udjela u slučaju pretvorbe UCITS-a u napajajući UCITS, postupak vrednovanja i revidiranja prijenosa imovine iz napajajućeg fonda u glavni fond, te ulogu depozitara napajajućeg fonda u tom procesu.

(88) Što se tiče odredbi o objavljivanju, Komisija bi trebala biti ovlaštena donositi mjere koje određuju posebne uvjete koje treba zadovoljiti kada se prospekt objavljuje na trajnom mediju koji nije papir ili na internetskoj stranici koja ne predstavlja trajni medij, detaljan i cjelovit sadržaj, oblik i prikaz ključnih informacija za ulagatelje, uzimajući u obzir različite karakteristike ili komponente dotičnog UCITS-a, te posebne uvjete za dostavljanje ključnih informacija za ulagatelje na trajnom mediju koji nije papir ili na internetskoj stranici koja ne predstavlja trajni medij.

(89) Što se tiče priopćavanja, Komisija bi trebala biti ovlaštena donositi mjere koje određuju opseg informacija o važećim lokalnim pravilima, koje bi trebala objaviti nadležna tijela države članice domaćina, kao i tehničke pojedinosti o pristupu nadležnih tijela države članice domaćina pohranjenim i ažuriranim dokumentima UCITS-a.

(90) Komisija bi također trebala biti ovlaštena, između ostalog, pojasniti definicije i uskladiti terminologiju i oblikovanje definicija u skladu s naknadnim zakonskim aktima o UCITS-u i s njima povezanim pitanjima.

(91) Budući da su mjere navedene u uvodnim izjavama 85. do 90. općenitog karaktera te im je svrha izmijeniti elemente ove Direktive koji nisu temeljni, nadopunjujući ih s novim netemeljnim elementima, potrebno ih je donijeti uz temeljito proučavanje u skladu s regulatornim postupkom navedenim u članku 5.a Odluke 1999/468/EZ.

(92) Budući da države članice ne mogu adekvatno ostvariti ciljeve iz ove Direktive jer oni uključuju donošenje pravila s općim obilježjem, primjenjivih na razini Zajednice, te se stoga mogu bolje ostvariti na razini Zajednice zbog opsega i učinka tih pravila, Zajednica može donijeti mjere u skladu s načelom supsidijarnosti navedenim u članku 5. Ugovora. U skladu s načelom proporcionalnosti navedenim u tom članku, ova Direktiva ne prelazi okvire koji su potrebni za ostvarivanje tih ciljeva.

(93) Obveza prenošenja ove Direktive u nacionalno pravo trebala bi se ograničiti na one odredbe koje predstavljaju značajnu promjenu u usporedbi s direktivama koje ju preoblikuju. Obveza prenošenja odredbi koje nisu promijenjene proizlazi iz prethodnih direktiva.

(94) Ova Direktiva ne bi trebala dovoditi u pitanje obveze država članica koje se odnose na rokove navedene u Prilogu III., dijelu B za prenošenje u nacionalno pravo i primjenu tamo navedenih Direktiva.

(95) U skladu s točkom 34. Međuinstitucionalnog sporazuma o boljem zakonodavstvu (9), države članice se pozivaju da sastave, za svoju korist i u interesu Zajednice, svoje vlastite tablice koje pokazuju, u najvećoj mogućoj mjeri, usklađenost između ove Direktive i mjera prenošenja, te da ih objave,

DONIJELI SU OVU DIREKTIVU:

SADRŽAJ

POGLAVLJE I. PREDMET, PODRUČJE PRIMJENE I DEFINICIJE

POGLAVLJE II. ODOBRENJE ZA RAD UCITS-A

POGLAVLJE III: OBVEZE DRUŠTAVA ZA UPRAVLJANJE

ODJELJAK 1. Uvjeti za početak poslovanja

ODJELJAK 2. Odnosi s trećim državama

ODJELJAK 3. Uvjeti poslovanja

ODJELJAK 4. Sloboda poslovnog nastana i sloboda pružanja usluga

POGLAVLJE IV. OBVEZE DEPOZITARA

POGLAVLJE V. OBVEZE DRUŠTAVA ZA INVESTICIJE

ODJELJAK 1. Uvjeti za početak poslovanja

ODJELJAK 2. Uvjeti poslovanja

ODJELJAK 3. Obveze depozitara

POGLAVLJE VI. PRIPAJANJE ILI SPAJANJE UCITS-A

ODJELJAK 1. Načelo, odobrenje i suglasnost

ODJELJAK 2. Kontrola putem trećih osoba, informiranje imatelja udjela i ostala prava imatelja udjela

ODJELJAK 3. Troškovi i stupanje na snagu

POGLAVLJE VII. OBVEZE VEZANE UZ POLITIKU ULAGANJA UCITS-A

POGLAVLJE VIII. STRUKTURE GLAVNIH I NAPAJAJUĆIH UCITS-A

ODJELJAK 1. Područje primjene i suglasnost

ODJELJAK 2. Zajedničke odredbe za napajajući i glavni UCITS

ODJELJAK 3. Depozitari i revizori

ODJELJAK 4. Obvezni podaci i promidžbeni sadržaji napajajućeg UCITS-a

ODJELJAK 5. Pretvorba postojećeg UCITS-a u napajajući UCITS i promjena glavnog UCITS-a

ODJELJAK 6. Obveze i nadležna tijela

POGLAVLJE IX. OBVEZE VEZANE UZ PODATKE KOJE TREBA PRUŽITI ULAGATELJIMA

ODJELJAK 1. Objava prospekta i periodičnih izvješća

ODJELJAK 2. Objava ostalih podataka

ODJELJAK 3. Ključne informacije za ulagatelje

POGLAVLJE X. OPĆE OBVEZE UCITS-A

POGLAVLJE XI. POSEBNE ODREDBE KOJE SE PRIMJENJUJU NA UCITS KOJI TRGUJE SVOJIM UDJELIMA U DRŽAVAMA ČLANICAMA KOJE NISU DRŽAVA ČLANICA U KOJOJ JE OSNOVAN

POGLAVLJE XII. ODREDBE KOJE SE ODNOSE NA TIJELA VLASTI ODGOVORNA ZA IZDAVANJE ODOBRENJA ZA RAD I NADZOR

POGLAVLJE XIII. EUROPSKI ODBOR ZA VRIJEDNOSNE PAPIRE

POGLAVLJE XIV. ODSTUPANJA, PRIJELAZNE I ZAVRŠNE ODREDBE

ODJELJAK 1. Odstupanja

ODJELJAK 2. Prijelazne i završne odredbe

PRILOG I. Dodaci A. i B.

PRILOG II. Poslovi uključeni u djelatnost upravljanja zajedničkim portfeljem

PRILOG III.

Dio A. Direktiva stavljena izvan snage s popisom njezinih naknadnih izmjena i dopuna

Dio B. Popis rokova za prenošenje u nacionalno pravo i primjenu

PRILOG IV. Korelacijska tablica

POGLAVLJE I.

PREDMET, PODRUČJE PRIMJENE I DEFINICIJE

Članak 1.

1. Ova Direktiva primjenjuje se na subjekte za zajednička ulaganja u prenosive vrijednosne papire (UCITS) koji su osnovani na teritoriju država članica.

2. Za potrebe ove Direktive, i podložno članku 3., UCITS označuje subjekt:

(a) čiji je jedini cilj zajedničko ulaganje sredstava, prikupljenih od javnosti, u prenosive vrijednosne papire ili u drugu likvidnu financijsku imovinu, navedenu u članku 50. stavku 1., te koji posluje prema načelu razdiobe rizika; i

(b) čiji se udjeli, na zahtjev imatelja udjela, otkupljuju ili isplaćuju, izravno ili neizravno, iz imovine tog subjekta. Radnje koje UCITS poduzima kako bi osigurao da se tržišna vrijednost njegovih udjela ne razlikuje značajno od njihove neto vrijednosti imovine smatraju se ekvivalentnima takvom otkupu ili isplati.

Države članice mogu dopustiti da se UCITS sastoji od nekoliko investicijskih dijelova.

3. Društva iz stavka 2. mogu biti osnovana u skladu s ugovornim odnosom (kao investicijski fondovi kojima upravljaju društva za upravljanje), uzajamnim odnosom (kao uzajamni investicijski fondovi) ili u skladu sa statutom (društva za investicije).

Za potrebe ove Direktive:

(a) „investicijski fondovi” također obuhvaćaju uzajamne investicijske fondove;

(b) „udjeli” u UCITS-u također obuhvaćaju dionice UCITS-a.

4. Društva za investicije čija se imovina ulaže posredovanjem ovisnih društava, uglavnom u vrijednosne papire koji nisu prenosivi vrijednosni papiri, nisu predmet ove Direktive.

5. Države članice zabranjuju UCITS-ima na koje se primjenjuje ova Direktiva pretvorbu u subjekte za zajednička ulaganja koji nisu obuhvaćena ovom Direktivom.

6. Poštujući odredbe zakonodavstva Zajednice koje reguliraju kretanje kapitala, te članke 91. i 92. i drugi podstavak članka 108. stavka 1., niti jedna država članica ne smije primjenjivati neke druge odredbe u području pokrivenom ovom Direktivom na UCITS osnovan u drugoj državi članici ili na udjele koje izdaje takav UCITS, ako taj UCITS trguje svojim udjelima na teritoriju te države članice.

7. Ne dovodeći u pitanje ovo poglavlje, država članica može na UCITS osnovan na njezinom teritoriju primjenjivati strože ili dodatne zahtjeve u odnosu na one propisane ovom Direktivom, pod uvjetom da imaju opću primjenu, te da nisu u suprotnosti s odredbama ove Direktive.

Članak 2.

1. Za potrebe ove Direktive, primjenjuju se sljedeće definicije:

(a) „depozitar” znači institucija kojoj su povjerene dužnosti navedene u člancima 22. i 32., te za koju vrijede ostale odredbe propisane poglavljem IV. i odjeljkom 3. poglavlja V.;

(b) „društvo za upravljanje” znači društvo čija je osnovna djelatnost upravljanje UCITS-ima koji imaju oblik investicijskih fondova ili društava za investicije (upravljanje zajedničkim portfeljem UCITS-a);

(c) „matična država članica društva za upravljanje” znači država članica u kojoj društvo za upravljanje ima svoje registrirano sjedište;

(d) „država članica domaćin društva za upravljanje” znači država članica, koja nije matična država članica, na čijem teritoriju društvo za upravljanje ima podružnicu ili pruža usluge;

(e) „matična država članica UCITS-a” znači država članica u kojoj je UCITS dobio odobrenje za rad u skladu s člankom 5.;

(f) „država članica domaćin UCITS-a” znači država članica, koja nije matična država članica UCITS-a, u kojoj se trguje udjelima UCITS-a;

(g) „podružnica” znači mjesto poslovanja koje je dio društva za upravljanje, koje nema pravnu osobnost i koje pruža usluge za koje je društvo za upravljanje dobilo odobrenje za rad;

(h) „nadležna tijela” znači tijela koja imenuje svaka država članica u skladu s člankom 97.;

(i) „uska povezanost” znači situacija u kojoj su dvije ili više fizičkih ili pravnih osoba povezane bilo: i. „sudjelovanjem”, koje znači vlasništvo, izravno ili putem kontrole, 20 % ili više prava glasa ili kapitala društva; ili ii. „kontrolom”, koja znači odnos između „matičnog društva” i „ovisnog društva”, kao što je definirano u člancima 1. i 2. Sedme direktive Vijeća 83/349/EEZ od 13. lipnja 1983. koja se temelji na članku 54. stavku 3. točki (g) Ugovora o konsolidiranim izvješćima (10), i u svim slučajevima iz članka 1. stavka 1. i 2. Direktive 83/349/EEZ, ili sličan odnos između bilo koje fizičke ili pravne osobe i društva;

(j) „kvalificirani udjel” znači izravni ili neizravni udjel u društvu za upravljanje koji predstavlja 10 % ili više kapitala ili prava glasa, ili koji omogućava vršenje značajnog utjecaja na upravljanje društvom za upravljanje u kojem postoji takav udjel;

(k) „temeljni kapital” znači sredstva kao što je navedeno u članku 57. točkama (a) i (b) Direktive 2006/48/EZ;

(l) „kapital” znači kapital kao što je navedeno u glavi V. poglavlju 2. odjeljku 1. Direktive 2006/48/EZ;

(m) „trajni medij” znači sredstvo koje omogućava ulagatelju pohranjivanje osobno na njega naslovljenih podataka na način da mu budu dostupni za buduću uporabu u razdoblju koje odgovara namjeni tih podataka, te koje mu omogućuje neizmijenjenu reprodukciju pohranjenih podataka;

(n) „prenosivi vrijednosni papiri” znači: i. dionice i drugi vrijednosni papiri istog značaja u društvima (dionice); ii. obveznice i druge vrste sekuritiziranog duga (dužnički vrijednosni papiri); iii. svi ostali prenosivi vrijednosni papiri koji daju pravo stjecanja takvih prenosivih vrijednosnih papira upisom ili zamjenom;

(o) „instrumenti tržišta novca” znači instrumenti kojima se uobičajeno trguje na tržištu novca, koji su likvidni, te čija se vrijednost može u svakom trenutku točno odrediti;

(p) „pripajanja ili spajanja” znači postupak u kojem: i. jedan ili više UCITS-a ili njegovih investicijskih dijelova, „UCITS-i koji se pripajaju ili spajaju”, pri prestanku poslovanja bez likvidacije, prenose svu svoju imovinu i obveze na drugi postojeći UCITS ili na njegov investicijski dio, „UCTIS preuzimatelj”, u zamjenu za izdavanje udjela njihovim imateljima udjela u UCITS-u preuzimatelju, te, ovisno o slučaju, novčanu isplatu koja ne prelazi 10 % neto vrijednosti imovine tih udjela; ii. dva ili više UCITS-a ili njegovih investicijskih dijelova, „UCITS-i koji se pripajaju ili spajaju”, pri prestanku poslovanja bez likvidacije, prenose svu svoju imovinu i obveze na novoosnovani UCITS ili na njegov investicijski dio, „UCITS preuzimatelj”, u zamjenu za izdavanje udjela njihovim imateljima udjela u UCITS-u preuzimatelju, te, ovisno o slučaju, novčanu isplatu koja ne prelazi 10 % neto vrijednosti imovine tih udjela; iii. jedan ili više UCITS-a ili njegovih investicijskih dijelova, „UCITS-i koji se pripajaju ili spajaju”, koji nastavljaju i dalje postojati sve dok se ne podmire njihove obveze, prenose svoju neto imovinu na drugi investicijski dio istog UCITS-a, na drugi novoosnovani UCITS ili na drugi postojeći UCITS ili na njegov investicijski dio, „UCITS preuzimatelj”;

(q) „prekogranično pripajanje ili spajanje” znači pripajanje ili spajanje UCITS-a: i. od kojih su barem dva osnovana u različitim državama članicama; ili ii. osnovanih u istoj državi članici u novoosnovani UCITS osnovan u drugoj državi članici;

(r) „domaće pripajanje ili spajanje” znači pripajanje ili spajanje UCITS-a osnovanih u istoj državi članici ako je barem jedan od tih UCITS-a zaprimio obavijest u skladu s člankom 93.

2. Za potrebe stavka 1. točke (b), osnovna djelatnost društva za upravljanje obuhvaća poslove navedene u Prilogu II.

3. Za potrebe stavka 1. točke (g), sva mjesta poslovanja koja je u istoj državi članici osnovalo društvo za upravljanje sa središnjom upravom u drugoj državi članici smatraju se jednom podružnicom.

4. Za potrebe točaka i. i ii. stavka 1. primjenjuju se sljedeće odredbe:

(a) ovisno društvo ovisnog društva također se smatra ovisnim društvom matičnog društva koje je na čelu tih društava;

(b) situacije u kojima su dvije ili više fizičkih ili pravnih osoba trajno povezane s istom osobom putem odnosa kontrole, isto tako se smatraju da čine usku povezanost između tih osoba.

5. Za potrebe stavka 1. točke (j), prava glasa navedena u člancima 9. i 10. Direktive 2004/109/EZ Europskog parlamenta i Vijeća od 15. prosinca 2004. o usklađivanju zahtjeva za transparentnošću u vezi s podacima o izdavateljima čiji su vrijednosni papiri uvršteni u trgovanje na uređenom tržištu (11) također se uzimaju u obzir.

6. Za potrebe stavka 1. točke (l), u člancima 13. do 16. Direktive 2006/49/EZ primjenjuju se mutatis mutandis.

7. Za potrebe stavka 1. točke (n), prenosivi vrijednosni papiri isključuju tehnike i instrumente navedene u članku 51.

Članak 3.

Ova Direktiva ne primjenjuje se na sljedeće subjekte:

(a) subjekte za zajednička ulaganja zatvorenog tipa;

(b) subjekte za zajednička ulaganja koji prikupljaju kapital ne promičući prodaju svojih udjela javnosti unutar Zajednice ili u nekom njezinom dijelu;

(c) subjekte za zajednička ulaganja čije je udjele, prema pravilima fonda ili dokumentima o osnivanju društva za investicije, moguće prodati samo javnosti u trećim državama;

(d) kategorije subjekata za zajednička ulaganja određene propisima država članica u kojima su takvi subjekti za zajednička ulaganja osnovani, za koje su pravila propisana u poglavlju VII. i članku 83. neprikladna s obzirom na njihovu politiku ulaganja i zaduživanja.

Članak 4.

Za potrebe ove Direktive, smatra se da je UCITS osnovan u svojoj matičnoj državi članici.

POGLAVLJE II.

ODOBRENJE ZA RAD UCITS-A

Članak 5.

1. Niti jedan UCITS ne obavlja djelatnosti kao takve ako mu nije izdano odobrenje za rad u skladu s ovom Direktivom.

Takvo odobrenje za rad vrijedi u svim državama članicama.

2. Investicijski fond dobiva odobrenje za rad samo ako nadležna tijela njegove matične države članice odobre zahtjev društva za upravljanje da upravlja tim investicijskim fondom, pravila fonda i odabir depozitara. Društvo za investicije dobiva odobrenje za rad samo ako nadležna tijela njegove matične države članice odobre i njegove dokumente o osnivanju i odabir depozitara, te, ako je potrebno, zahtjev odabranog društva za upravljanje da upravlja tim društvom za investicije.

3. Ne dovodeći u pitanje stavak 2., ako UCITS nije osnovan u matičnoj državi članici društva za upravljanje, nadležna tijela matične države članice UCITS-a odlučuju o zahtjevu društva za upravljanje da upravlja UCITS-om u skladu s člankom 20. Odobrenje za rad neće biti uvjetovano obvezom da UCITS-om upravlja društvo za upravljanje koje ima svoje registrirano sjedište u matičnoj državi članici UCITS-a, kao ni obvezom da društvo za upravljanje obavlja ili delegira dio svojih djelatnosti u matičnu državu članicu UCITS-a.

4. Nadležna tijela matične države članice UCITS-a ne izdaju odobrenje za rad UCITS-u u sljedećim slučajevima:

(a) ako su ustanovila da društvo za investicije ne zadovoljava preduvjete propisane u poglavlju V.; ili

(b) društvo za upravljanje nije dobilo odobrenje za upravljanje UCITS-ima u svojoj matičnoj državi članici.

Ne dovodeći u pitanje članak 29. stavak 2., društvo za upravljanje ili, ovisno o slučaju, društvo za investicije, moraju biti obaviješteni u roku od dva mjeseca od podnošenja potpunog zahtjeva o tome je li njihov zahtjev za odobrenje za rad prihvaćen.

Nadležna tijela matične države članice UCITS-a ne izdaju odobrenje za rad UCITS-u ako rukovoditelji depozitara nemaju dovoljno dobar ugled ili iskustvo s obzirom na vrstu UCITS-a kojim treba upravljati. Stoga je potrebno imena rukovoditelja depozitara i svake osobe koja ih nasljeđuje u toj funkciji bez odgode priopćiti nadležnim tijelima.

Rukovoditelji označuju one osobe koje, prema zakonu ili dokumentima o osnivanju, predstavljaju depozitara, ili koje stvarno određuju politiku depozitara.

5. Nadležna tijela matične države članice UCITS-a ne izdaju odobrenje za rad ako postoje pravni razlozi (na primjer odredba iz pravila fonda ili dokumenata o osnivanju) koji sprječavaju UCITS da trguje svojim udjelima u svojoj matičnoj državi članici.

6. Ni društvo za upravljanje ni depozitar se ne mogu promijeniti, niti se pravila fonda ili dokumenti o osnivanju društva za investicije mogu izmjeniti bez suglasnosti nadležnih tijela matične države članice UCITS-a.

7. Države članice osiguravaju da potpune informacije o zakonima i drugim propisima kojima se provodi ova Direktiva, a koji se odnose na osnivanje i poslovanje UCITS-a, budu lako dostupne na daljinu ili elektroničkim putem. Države članice osiguravaju da takve informacije budu dostupne barem na jeziku koji je uobičajen u području međunarodnih financija, na jasan i nedvosmislen način, te da budu ažurirane.

POGLAVLJE III.

OBVEZE DRUŠTAVA ZA UPRAVLJANJE

ODJELJAK 1.

Uvjeti za početak poslovanja

Članak 6.

1. Početak poslovanja društava za upravljanje uvjetovan je prethodnim odobrenjem za rad koje izdaju nadležna tijela matične države članice društva za upravljanje. Odobrenje za rad izdano u skladu s ovom Direktivom društvu za upravljanje vrijedi u svim državama članicama.

2. Niti jedno društvo za upravljanje ne smije se baviti drugim djelatnostima osim upravljanja UCITS-om koji je dobio odobrenje za rad u skladu s ovom Direktivom, uz izuzetak dodatnog upravljanja drugim subjektima za zajedničko ulaganje koji nisu obuhvaćeni ovom Direktivom i zbog kojih je društvo za upravljanje predmet bonitetnog nadzora, no čijim se udjelima ne može trgovati u drugim državama članicama sukladno s ovom Direktivom.

Djelatnost upravljanja UCITS-om uključuje, za potrebe ove Direktive, poslove navedene u Prilogu II.

3. Odstupajući od stavka 2., države članice mogu dopustiti društvima za upravljanje da osim upravljanja UCITS-om pružaju i sljedeće usluge:

(a) upravljanje portfeljima na diskrecijskoj, pojedinačnoj osnovi, uključujući one u vlasništvu mirovinskih fondova, u skladu s ovlaštenjem ulagatelja, ako takvi portfelji uključuju jedan ili više instrumenata navedenih u Prilogu I. odjeljku C Direktive 2004/39/EZ; te

(b) kao dodatne usluge: i. investicijsko savjetovanje vezano uz jedan ili više instrumenata navedenih u Prilogu I. odjeljku C Direktive 2004/39/EZ; ii. pohrana i administrativne usluge vezane uz udjele u subjektima za zajedničko ulaganje.

Društvima za upravljanje neće biti odobreno, sukladno s ovom Direktivom, pružati isključivo usluge navedene u ovom stavku, ili pružati dodatne usluge, bez odobrenja za pružanje usluga navedenih u točki (a) prvog podstavka.

4. Članak 2. stavak 2. i članci 12., 13. i 19. Direktive 2004/39/EZ primjenjuju se na pružanje usluga društava za upravljanje, navedenih u stavku 3. ovog članka.

Članak 7.

1. Ne dovodeći u pitanje ostale uvjete opće primjene propisane u nacionalnom pravu, nadležna tijela ne izdaju odobrenje za rad društvu za upravljanje ako nisu zadovoljeni sljedeći uvjeti:

(a) društvo za upravljanje ima temeljni kapital od najmanje 125 000 EUR, uzimajući u obzir sljedeće: i. kada vrijednost portfelja društva za upravljanje prelazi 250 000 000 EUR, od društva za upravljanje mora se tražiti da osigura dodatni iznos kapitala koji je jednak 0,02 % iznosa za koji vrijednost portfelja društva za upravljanje premašuje 250 000 000 EUR, no zahtijevani ukupni iznos temeljnog kapitala i dodatni iznos kapitala ne smiju, međutim, prelaziti 10 000 000 EUR; ii. za potrebe ovog stavka, sljedeći portfelji moraju se smatrati portfeljima društva za upravljanje: — investicijski fondovi kojima upravlja društvo za upravljanje, uključujući portfelje za koje je delegiralo poslove upravljanja na drugo društvo, no isključujući portfelje kojima upravlja na temelju delegiranja poslova; — društva za investicije za koja je društvo za upravljanje odabrano društvo za upravljanje; — ostali subjekti za zajednička ulaganja kojima upravlja društvo za upravljanje, uključujući portfelje za koje je delegiralo poslove upravljanja na drugo društvo, no isključujući portfelje kojima upravlja na temelju delegiranja poslova; iii. bez obzira na iznos navedenog zahtjeva za kapitalom, kapital društva za upravljanje ne smije niti u jednom trenutku biti manji od iznosa propisanog člankom 21. Direktive 2006/49/EZ.

(b) osobe koje stvarno obavljaju djelatnost upravljanja društvom za upravljanje imaju dovoljno dobar ugled i iskustvo s obzirom na vrstu UCITS-a kojim upravlja društvo za upravljanje, imena tih osoba i svake osobe koja ih nasljeđuje u toj funkciji bez odgode se priopćavaju nadležnim tijelima, a o upravljanju poslovanjem društva za upravljanje odlučuju barem dvije osobe koje ispunjavaju navedene uvjete;

(c) uz zahtjev za odobrenje za rad priložen je poslovni plan, u kojemu se navodi barem organizacijska struktura društva za upravljanje; te

(d) središnja uprava i registrirano sjedište društva za upravljanje nalaze se u istoj državi članici.

Za potrebe točke (a) prvog podstavka, države članice mogu odobriti društvima za upravljanje da ne osiguravaju do 50 % dodatnog iznosa kapitala, navedenog pod i. u točki (a), ako posjeduju jamstvo u istom iznosu koje je izdala kreditna institucija ili društvo za osiguranje s registriranim sjedištem u državi članici ili u trećoj državi u kojoj se na njega primjenjuju pravila nadzora koja nadležna tijela smatraju ekvivalentnima onima propisanima u zakonodavstvu Zajednice.

2. Ako postoji uska povezanost između društva za upravljanje i drugih fizičkih ili pravnih osoba, nadležna tijela izdaju odobrenje za rad samo ako ta uska povezanost ne sprječava učinkovito obavljanje njihove nadzorne funkcije.

Nadležna tijela isto tako odbijaju izdati odobrenje za rad ako su zbog zakona i drugih propisa u trećoj državi koji reguliraju jednu ili više fizičkih ili pravnih osoba s kojima je društvo za upravljanje usko povezano, ili zbog poteškoća u njihovoj provedbi, spriječena učinkovito obavljati svoju nadzornu funkciju.

Nadležna tijela moraju zahtijevati od društava za upravljanje da im dostavljaju informacije koje zahtijevaju kako bi mogla kontinuirano pratiti usklađenost s uvjetima navedenima u ovom stavku.

3. Nadležna tijela izvješćuju podnositelja zahtjeva o tome je li mu izdano odobrenje za rad u roku od šest mjeseci od podnošenja potpunog zahtjeva. Potrebno je navesti razloge u slučaju da je zahtjev za odobrenje za rad odbijen.

4. Društvo za upravljanje može početi obavljati djelatnost čim mu bude izdano odobrenje za rad.

5. Nadležna tijela mogu oduzeti odobrenje za rad izdano društvu za upravljanje u skladu s ovom Direktivom samo ako to društvo:

(a) ne iskoristi odobrenje za rad u roku od 12 mjeseci, izričito odbije odobrenje za rad ili ako je prestalo obavljati djelatnost obuhvaćenu ovom Direktivom prije više od šest mjeseci, osim ako je država članica predvidjela da odobrenje za rad prestaje važiti u takvim slučajevima;

(b) dobije odobrenje za rad navođenjem lažnih izjava ili na neki drugi nepravilan način;

(c) više ne ispunjava uvjete pod kojima je izdano odobrenje za rad;

(d) više nije usklađeno s Direktivom 2006/49/EZ, ako njegovo odobrenje za rad također obuhvaća uslugu upravljanja portfeljem na diskrecijskoj osnovi, navedenu u članku 6. stavku 3. točki (a) ove Direktive;

(e) ozbiljno ili sustavno krši odredbe donesene u skladu s ovom Direktivom; ili

(f) ako postoji razlog da se društvu oduzme odobrenje za rad predviđen nacionalnim pravom.

Članak 8.

1. Nadležna tijela ne izdaju odobrenje za rad društava za upravljanje sve dok ne budu obaviještena o identitetu izravnih ili neizravnih dioničara ili članova koji kao fizičke ili pravne osobe imaju kvalificirane udjele u društvima za upravljanje, te o iznosima tih udjela.

Nadležna tijela moraju odbiti izdati odobrenje za rad ako, uzimajući u obzir potrebu da se osigura upravljanje društvom za upravljanje pažnjom dobrog stručnjaka, nisu zadovoljna u pogledu prikladnosti dioničara ili članova navedenih u prvom podstavku.

2. U slučaju podružnica društava za upravljanje koja imaju registrirano sjedište izvan Zajednice, a počinju obavljati ili obavljaju djelatnost, države članice ne primjenjuju odredbe koje dovode do povlaštenog postupanja u odnosu na postupanje s podružnicama društava za upravljanje koja imaju registrirano sjedište u državama članicama.

3. Prije izdavanja odobrenja za rad društvu za upravljanje potrebno je konzultirati nadležna tijela druge uključene države članice ako je to društvo za upravljanje:

(a) ovisno društvo drugog društva za upravljanje, investicijskog društva, kreditne institucije ili društva za osiguranje kojima je izdano odobrenje za rad u drugoj državi članici;

(b) ovisno društvo matičnog društva drugog društva za upravljanje, investicijskog društva, kreditne institucije ili društva za osiguranje kojima je izdano odobrenje za rad u drugoj državi članici; ili

(c) društvo koje je pod kontrolom istih fizičkih ili pravnih osoba koje kontroliraju drugo društvo za upravljanje, investicijsko društvo, kreditnu instituciju ili društvo za osiguranje kojima je izdano odobrenje za rad u drugoj državi članici.

ODJELJAK 2.

Odnosi s trećim državama

Članak 9.

1. Odnosi s trećim državama uređeni su u skladu s relevantnim pravilima propisanima člankom 15. Direktive 2004/39/EZ.

Za potrebe ove Direktive, izrazi „investicijsko društvo” i „investicijska društva” navedeni u članku 15. Direktive 2004/39/EZ označuju „društvo za upravljanje” odnosno „društva za upravljanje”; pojam „pružanje investicijskih usluga” iz članka 15. stavka 1. Direktive 2004/39/EZ označuje „pružanje usluga”.

2. Države članice dužne su izvijestiti Komisiju o svim općim poteškoćama s kojima se UCITS susreće prilikom trgovanja svojim udjelima u trećim državama.

ODJELJAK 3.

Uvjeti poslovanja

Članak 10.

1. Nadležna tijela matične države članice društva za upravljanje moraju zahtijevati da društvo za upravljanje kojem su izdale odobrenje za rad bude u svakom trenutku usklađeno s uvjetima propisanima člankom 6. i člankom 7. stavcima 1. i 2.

Kapital društva za upravljanje ne smije pasti ispod razine navedene u članku 7. stavku 1. točki (a). Međutim, ako se to dogodi, nadležna tijela mogu, ako to okolnosti opravdavaju, dopustiti takvim društvima ograničeno razdoblje u kojem moraju otkloniti odstupanja ili prestati s obavljanjem djelatnosti.

2. Bonitetni nadzor društva za upravljanje odgovornost je nadležnih tijela matične države članice društva za upravljanje, neovisno o tome osniva li društvo za upravljanje podružnicu ili pruža usluge u drugoj državi članici ili ne, ne dovodeći u pitanje odredbe ove Direktive koje povjeravaju odgovornost nadležnim tijelima države članice domaćina društva za upravljanje.

Članak 11.

1. Na kvalificirane udjele u društvima za upravljanje primjenjuju se ista pravila kao što su ona propisana člancima 10., 10.a i 10.b Direktive 2004/39/EZ.

2. Za potrebe ove Direktive, izrazi „investicijsko društvo” i „investicijska društva”, navedeni u članku 10. Direktive 2004/39/EZ, označuju „društvo za upravljanje” odnosno „društva za upravljanje”.

Članak 12.

1. Svaka država članica izrađuje pravila nadzora kojih se društva za upravljanje koja su dobila odobrenje za rad u toj državi članici, s obzirom na djelatnost upravljanja UCITS-om koji ima odobrenje za rad u skladu s ovom Direktivom, trebaju pridržavati.

Nadležna tijela matične države članice društva za upravljanje od svakog takvog društva, uzimajući u obzir također vrstu UCITS-a kojim upravlja društvo za upravljanje, posebno zahtijevaju sljedeće:

(a) da ima odgovarajuće administrativne i računovodstvene postupke, mjere nadzora i zaštite elektroničke obrade podataka i adekvatne mehanizme unutarnjeg nadzora uključujući, posebice, pravila za osobne transakcije svojih zaposlenika ili za posjedovanje ili upravljanje ulaganjima u financijske instrumente u svrhu ulaganja za vlastiti račun, kojima se barem osigurava da se svaka transakcija koja uključuje UCITS može rekonstruirati prema svojem porijeklu, uključenim stranama, vrsti te vremenu i mjestu na kojem je izvršena, te da se imovina UCITS-a kojim upravlja društvo za upravljanje ulaže u skladu s pravilima fonda ili dokumentima o osnivanju, te važećim zakonskim odredbama;

(b) da je strukturirano i organizirano na način da se na najmanju moguću mjeru svede rizik da interesi UCITS-a ili klijenata budu dovedeni u pitanje zbog sukoba interesa između društva i njegovih klijenata, između dva njegova klijenta, između jednog od njegovih klijenata i UCITS-a ili između dva UCITS-a.

2. Na svako društvo za upravljanje čije odobrenje za rad također obuhvaća uslugu upravljanja portfeljem na diskrecijskoj osnovi, navedenu u članku 6. stavku 3. točki (a), primjenjuje se sljedeće:

(a) ne smije mu biti dopušteno ulagati cijeli ili dio portfelja ulagatelja u udjele u subjekte za zajedničko ulaganje kojima upravlja, osim ako dobije prethodnu opću suglasnost od klijenta;

(b) s obzirom na usluge navedene u članku 6. stavku 3., na njega se primjenjuju odredbe propisane Direktivom 97/9/EZ Europskog parlamenta i Vijeća od 3. ožujka 1997. o sustavima naknada štete za investitore (12).

3. Ne dovodeći u pitanje članak 116., Komisija mora do 1. srpnja 2010. donijeti provedbene mjere koje određuju postupke i mjere navedene u točki (a) drugog podstavka stavka 1., te strukture i organizacijske zahtjeve za smanjenje sukoba interesa na najmanju moguću mjeru navedene u točki (b) drugog podstavka stavka 1.

Te mjere, kojima je svrha izmijeniti netemeljne elemente ove Direktive dopunjujući je, moraju se donijeti uz temeljito proučavanje u skladu s regulatornim postupkom navedenim u članku 112. stavku 2.

Članak 13.

1. Ako zakonodavstvo matične države članice društva za upravljanje dopusti da društva za upravljanje zbog učinkovitijeg obavljanja djelatnosti delegiraju jedan ili više svojih poslova na treće osobe, koje te usluge obavljaju u njihovo ime, moraju biti ispunjeni svi sljedeći uvjeti:

(a) društvo za upravljanje mora izvijestiti nadležna tijela u svojoj matičnoj državi članici na prikladan način; nadležna tijela matične države članice društva za upravljanje moraju bez odgode prenijeti te informacije nadležnim tijelima matične države članice UCITS-a;

(b) ovlaštenje ne smije sprječavati učinkovitost nadzora nad društvom za upravljanje, a posebno ne smije sprječavati društvo za upravljanje da djeluje, ili da UCITS-om upravlja, u najboljem interesu ulagatelja;

(c) ako se delegiranje odnosi na upravljanje ulaganjem, ovlaštenje se mora dati samo društvima koja imaju odobrenje za rad ili su registrirana za upravljanje imovinom i podliježu bonitetnom nadzoru; delegiranje mora biti u skladu s kriterijima za raspodjelu ulaganja, koje društvo za upravljanje redovito propisuje;

(d) ako se ovlaštenje odnosi na upravljanje ulaganjem, a izdano je društvu iz treće države, potrebno je osigurati suradnju između relevantnih nadzornih tijela;

(e) ovlaštenje za osnovnu djelatnost upravljanja ulaganjem ne smije se izdati depozitaru ili bilo kojem drugom društvu čiji interesi mogu biti u sukobu s interesima društva za upravljanje ili imatelja udjela;

(f) moraju postojati mjere koje omogućuju osobama koje vode poslovanje društva za upravljanje da učinkovito, u svakom trenutku, nadziru djelatnost društva kojemu je izdano ovlaštenje;

(g) ovlaštenje ne smije sprječavati osobe koje vode poslovanje društva za upravljanje da u svakom trenutku daju daljnje upute društvu na koje su delegirale poslove ili da oduzmu ovlaštenje s trenutačnim učinkom ako je to u interesu ulagatelja;

(h) imajući u vidu vrstu poslova koji se delegiraju, društvo kojem će poslovi biti delegirani mora biti kvalificirano i sposobno preuzeti dotične poslove; te

(i) u prospektima UCITS-a potrebno je navesti poslove koje je društvu za upravljanje dopušteno delegirati na treće osobe u skladu s ovim člankom.

2. Delegiranje poslova na treće osobe od strane društva za upravljanje ne smije utjecati na odgovornost društva za upravljanje ili depozitara. Društvo za upravljanje ne smije delegirati svoje poslove na treće osobe u tolikoj mjeri da se njegova uloga smanji na ulogu poštanskog sandučića.

Članak 14.

1. Svaka država članica izrađuje pravila ponašanja kojih se društvo za upravljanje s odobrenjem za rad u toj državi članici u svakom trenutku pridržava. Takvim se pravilima primjenju barem načela navedena u ovom stavku. Ta načela osiguravaju da društvo za upravljanje:

(a) pošteno i pravedno obavlja svoje djelatnosti, u najboljem interesu UCITS-a kojim upravlja i integriteta tržišta;

(b) obavlja svoje djelatnosti pažnjom dobrog stručnjaka, u najboljem interesu UCITS-a kojim upravlja i integriteta tržišta;

(c) ima i učinkovito koristi sredstva i postupke koji su potrebni za ispravno obavljanje djelatnosti;

(d) pokušava izbjeći sukob interesa i, kad ga nije moguće izbjeći, osigurava pravedno postupanje s UCITS-ima kojima upravlja; te

(e) djeluje u skladu sa svim regulatornim zahtjevima koji se primjenjuju na obavljanje njegove djelatnosti, u najboljem interesu ulagatelja i integriteta tržišta.

2. Ne dovodeći u pitanje članak 116., Komisija je do 1. srpnja 2010. donosi sljedeće provedbene mjere, kako bi osigurala da društvo za upravljanje bude usklađeno s dužnostima navedenim u stavku 1., a posebno kako bi se:

(a) uspostavili odgovarajući kriteriji za pošteno i pravedno postupanje, te djelovanje s pažnjom dobrog stručnjaka u najboljem interesu UCITS-a;

(b) utvrdila načela potrebna kako bi se osiguralo da društva za upravljanje učinkovito koriste sredstva i postupke potrebne za ispravno obavljanje djelatnosti; te

(c) definirale mjere za koje se realno može očekivati da će ih društvo za upravljanje poduzeti kako bi utvrdilo, spriječilo, riješilo ili otkrilo sukobe interesa, te kako bi uspostavilo odgovarajuće kriterije za utvrđivanje vrste sukoba interesa čije bi postojanje moglo naštetiti interesima UCITS-a.

Navedene mjere, kojima je svrha izmijeniti netemeljne elemente ove Direktive dopunjujući je, moraju se donijeti uz temeljito proučavanje u skladu s regulatornim postupkom navedenim u članku 112. stavku 2. točki 2.

Članak 15.

Društva za upravljanje ili, ovisno o slučaju, društva za investicije, poduzimaju mjere u skladu s člankom 92. i uspostavljaju odgovarajuće postupke i mjere kako bi osigurala da ispravno postupaju sa žalbama ulagatelja, te da ne postoje ograničenja što se tiče ostvarivanja prava ulagatelja u slučaju da društvo za upravljanje dobije odobrenje za rad u državi članici koja nije matična država članica UCITS-a. Te mjere ulagateljima omogućuju podnošenje žalbe na službenom jeziku ili na jednom od službenih jezika njihove države članice.

Društva za upravljanje također uspostavljaju odgovarajuće postupke i mjere kako bi informacije učinile dostupnima na zahtjev javnosti ili nadležnih tijela matične države članice UCITS-a.

ODJELJAK 4.

Sloboda poslovnog nastana i sloboda pružanja usluga

Članak 16.

1. Države članice dužne su omogućiti da društvo za upravljanje koje je dobilo odobrenje za rad u svojoj matičnoj državi članici može na njihovom teritoriju obavljati djelatnost za koju je dobilo odobrenje za rad, bilo osnivanjem podružnice ili na temelju slobode pružanja usluga.

Ako društvo za upravljanje s takvim odobrenjem za rad namjerava samo trgovati udjelima UCITS-a kojim upravlja kao što je navedeno u Prilogu II. u državi članici koja nije matična država članica UCITS-a, a ne namjerava osnivati podružnicu niti obavljati bilo kakve druge djelatnosti ili usluge, na takvo trgovanje primjenjuju se samo zahtjevi iz Poglavlja XI.

2. Države članice ne smiju uvjetovati osnivanje podružnice ili pružanje usluga zahtjevima za odobrenje za rad, zahtjevima za osiguranjem dotacijskih sredstava niti bilo kakvim drugim mjerama s jednakim učinkom.

3. Uz primjenu uvjeta navedenih u ovom članku, UCITS može odabrati ili dopustiti da njime upravlja društvo za upravljanje kojemu je izdano odobrenje za rad u državi članici koja nije matična država članica UCITS-a u skladu s relevantnim odredbama ove Direktive, pod uvjetom da je takvo društvo za upravljanje usklađeno s odredbama:

(a) članka 17. ili članka 18.; i

(b) članaka 19. i 20.

Članak 17.

1. Osim ispunjavanja uvjeta propisanih člancima 6. i 7., društvo za upravljanje koje želi osnovati podružnicu na teritoriju druge države članice, kako bi obavljalo djelatnost za koje mu je izdano odobrenje za rad, dužno je o tomu obavijestiti nadležna tijela svoje matične države članice.

2. Države članice moraju zahtijevati od svakog društva za upravljanje koje želi osnovati podružnicu na teritoriju druge države članice da dostavi sljedeće podatke i dokumente, kada šalje obavijest navedenu u stavku 1.:

(a) državu članicu na čijem teritoriju društvo za upravljanje namjerava osnovati podružnicu;

(b) poslovni plan u kojem se navode predviđene djelatnosti i usluge u skladu s člankom 6. stavcima 2. i 3., i organizacijska struktura podružnice, što uključuje opis procesa upravljanja rizikom koji je uspostavilo društvo za upravljanje. Poslovni plan također mora uključivati opis postupaka i mjera poduzetih u skladu s člankom 15.;

(c) adresu u državi članici domaćinu društva za upravljanje na kojoj je moguće dobiti dokumente; te

(d) imena osoba odgovornih za upravljanje podružnicom.

3. Ako nadležna tijela matične države članice društva za upravljanje nemaju razloga sumnjati u adekvatnost upravnih struktura ili financijske situacije društva za upravljanje uzimajući u obzir predviđene djelatnosti, dužna su u roku od dva mjeseca od primitka svih informacija navedenih u stavku 2. priopćiti te informacije nadležnim tijelima države članice domaćina društva za upravljanje te o tomu obavijestiti društvo za upravljanje. Također su dužna priopćiti pojedinosti o postojećim sustavima za zaštitu ulagatelja.

Ako nadležna tijela matične države članice društva za upravljanje odbiju priopćiti informacije navedene u stavku 2. nadležnim tijelima države članice domaćina društva za upravljanje, dužna su obrazložiti takvo odbijanje dotičnom društvu za upravljanje u roku od dva mjeseca od primitka svih informacija. U slučaju navedenog odbijanja ili nedostavljanja odgovora primjenjuje se pravo obraćanja sudu u matičnoj državi članici društva za upravljanje.

Ako društvo za upravljanje želi obavljati djelatnost upravljanja zajedničkim portfeljem, kao što je navedeno u Prilogu II., nadležna tijela matične države članice društva za upravljanje dužna su priložiti uz dokumentaciju poslanu nadležnim tijelima države članice domaćina društva za upravljanje potvrdu da je društvu za upravljanje izdano odobrenje za rad u skladu s odredbama ove Direktive, opis područja primjene odobrenja za rad društva za upravljanje, kao i pojedinosti o ograničenjima u pogledu vrste UCITS-a kojim je društvo za upravljanje ovlašteno upravljati.

4. Društvo za upravljanje koje obavlja djelatnost putem podružnice na teritoriju države članice domaćina mora biti usklađeno s pravilima koje je donijela država članica domaćin društva za upravljanje u skladu s člankom 14.

5. Nadležna tijela države članice domaćina društva za upravljanje odgovorna su za nadzor usklađenosti sa stavkom 4.

6. Prije nego što podružnica društva za upravljanje počne s radom, nadležna tijela države članice domaćina društva za upravljanje dužna su, u roku od dva mjeseca od primitka informacija navedenih u stavku 2., pripremiti se za nadzor usklađenosti društva za upravljanje s propisima za koje su ta tijela odgovorna.

7. Po primitku priopćenja od nadležnih tijela države članice domaćina društva za upravljanje ili po isteku razdoblja navedenog u stavku 6., u kojem nije primljeno nikakvo priopćenje od tih država članica, podružnica može biti osnovana i početi s radom.

8. U slučaju promjene podataka priopćenih u skladu sa stavkom 2. točkama (b), (c) ili (d) društvo za upravljanje mora pisanim putem obavijestiti o toj promjeni nadležna tijela matične države članice društva za upravljanje i države članice domaćina društva za upravljanje barem mjesec dana prije provedbe promjene, tako da nadležna tijela matične države članice društva za upravljanje mogu donijeti odluku o promjeni u skladu sa stavkom 3. te da nadležna tijela države članice domaćina društva za upravljanje to mogu učiniti u skladu sa stavkom 6.

9. U slučaju promjene podataka priopćenih u skladu s prvim podstavkom stavka 3., nadležna tijela matične države članice društva za upravljanje dužna su o tomu izvijestiti nadležna tijela države članice domaćina društva za upravljanje.

Nadležna tijela matične države članice društva za upravljanje moraju ažurirati informacije sadržane u potvrdi navedenoj u trećem podstavku stavka 3. te obavijestiti nadležna tijela države članice domaćina društva za upravljanje kad god postoji promjena u području primjene odobrenja za rad društva za upravljanje ili u pojedinostima ograničenja u pogledu vrste UCITS-a kojim je društvo za upravljanje ovlašteno upravljati.

Članak 18.

1. Svako društvo za upravljanje koje želi prvi put na teritoriju druge države članice obavljati djelatnost za koju je dobilo odobrenje za rad na temelju slobode pružanja usluga dužno je priopćiti sljedeće informacije nadležnim tijelima matične države članice društva za upravljanje:

(a) državu članicu na čijem teritoriju društvo za upravljanje namjerava poslovati;

(b) poslovni plan u kojem se navode predviđene djelatnosti i usluge u skladu s člankom 6. stavcima 2. i 3., što uključuje opis procesa upravljanja rizikom koji je uspostavilo društvo za upravljanje. Poslovni plan također mora uključivati opis postupaka i mjera poduzetih u skladu s člankom 15.

2. Nadležna tijela matične države članice društva za upravljanje dužna su u roku od mjesec dana od primitka informacija navedenih u stavku 1. proslijediti te informacije nadležnim tijelima države članice domaćina društva za upravljanje.

Nadležna tijela matične države članice društva za upravljanje također su dužna priopćiti pojedinosti o postojećim sustavima za zaštitu ulagatelja.

Ako društvo za upravljanje želi obavljati djelatnost upravljanja zajedničkim portfeljem, kao što je navedeno u Prilogu II., nadležna tijela matične države članice društva za upravljanje dužna su priložiti uz dokumentaciju poslanu nadležnim tijelima države članice domaćina društva za upravljanje potvrdu da je društvu za upravljanje izdano odobrenje za rad u skladu s odredbama ove Direktive, opis područja primjene odobrenja za rad društva za upravljanje, kao i pojedinosti o ograničenjima o vrsti UCITS-a kojim je društvo za upravljanje ovlašteno upravljati.

Neovisno o člancima 20. i 93. društvo za upravljanje može zatim početi s radom u državi članici domaćinu društva za upravljanje.

3. Društvo za upravljanje koje obavlja djelatnost na temelju slobode pružanja usluga mora biti usklađeno s propisima koje je donijela matična država članica društva za upravljanje u skladu s člankom 14.

4. Ako se mijenja sadržaj informacija priopćenih u skladu sa stavkom 1. točkom (b), društvo za upravljanje mora o promjeni pisanim putem obavijestiti nadležna tijela matične države članice društva za upravljanje i države članice domaćina društva za upravljanje prije provedbe promjene. Nadležna tijela matične države članice društva za upravljanje moraju ažurirati informacije sadržane u potvrdi navedenoj u stavku 2. te obavijestiti nadležna tijela države članice domaćina društva za upravljanje kad god postoji promjena u području primjene odobrenja za rad društva za upravljanje ili u pojedinostima ograničenja o vrsti UCITS-a kojim je društvo za upravljanje ovlašteno upravljati.

Članak 19.

1. Društvo za upravljanje koje obavlja djelatnost upravljanja zajedničkim portfeljem na prekograničnoj osnovi osnivanjem podružnice ili na temelju slobode pružanja usluga mora biti usklađeno s propisima matične države članice društva za upravljanje koji se odnose na organizaciju društva za upravljanje, uključujući postupke delegiranja poslova, postupke za upravljanje rizikom, pravila nadzora i praćenje poslovanja, postupke navedene u članku 12. i zahtjeve za izvješćivanjem. Ti propisi ne smiju biti stroži od onih koji se primjenjuju na društva za upravljanje koja obavljaju svoju djelatnost samo u svojoj matičnoj državi članici.

2. Nadležna tijela matične države članice društva za upravljanje odgovorna su za nadzor usklađenosti sa stavkom 1.

3. Društvo za upravljanje koje obavlja djelatnost upravljanja zajedničkim portfeljem na prekograničnoj osnovi osnivanjem podružnice ili na temelju slobode pružanja usluga mora poštivati pravila matične države članice UCITS-a koja se odnose na osnivanje i poslovanje UCITS-a, a posebno pravila koja se primjenjuju na:

(a) osnivanje i izdavanje odobrenja za rad UCITS-a;

(b) izdavanje i otkup udjela i dionica;

(c) politiku ulaganja i ograničenja, uključujući izračun ukupne izloženosti i zaduženosti;

(d) ograničenje zaduživanja, davanja zajmova i prodaje bez pokrića;

(e) vrednovanje imovine i računovodstvo UCITS-a;

(f) izračun cijene pri izdavanju i otkupu, te pogreške u izračunu neto vrijednosti imovine i povezanu zaštitu ulagatelja;

(g) raspodjelu ili reinvestiranje dobiti;

(h) zahtjeve za objavljivanjem i izvješćivanjem koji se odnose na UCITS, uključujući prospekt, ključne informacije za ulagatelje i periodična izvješća;

(i) dogovorene uvjete trgovanja;

(j) odnos s imateljima udjela;

(k) pripajanje ili spajanje i restrukturiranje UCITS-a;

(l) prestanak poslovanja i likvidaciju UCITS-a;

(m) ovisno o slučaju, sadržaj registra imatelja udjela;

(n) naknade vezane uz izdavanje odobrenja i nadzor UCITS-a; i

(o) ostvarenje prava glasa imatelja udjela i ostalih prava imatelja udjela s obzirom na točke (a) do (m).

4. Društvo za upravljanje mora biti usklađeno s obvezama navedenim u pravilima fonda ili u dokumentima o osnivanju i s obvezama navedenim u prospektu, koje moraju biti u skladu s važećim zakonskim propisima, kao što je navedeno u stavcima 1. i 3.

5. Nadležna tijela matične države članice UCITS-a odgovorna su za nadzor usklađenosti sa stavcima 3. i 4.

6. Društvo za upravljanje odlučuje i odgovorno je za donošenje i provedbu svih mjera i organizacijskih odluka koje su potrebne kako bi se osigurala usklađenost s pravilima koja se odnose na osnivanje i poslovanje UCITS-a i s obvezama navedenima u pravilima fonda ili u dokumentima o osnivanju, kao i s obvezama navedenim u prospektu.

7. Nadležna tijela matične države članice društva za upravljanje odgovorna su za nadzor adekvatnosti mjera i organizacije društva za upravljanje, tako da društvo za upravljanje bude u mogućnosti uskladiti se s obvezama i pravilima koja se odnose na osnivanje i poslovanje svih UCITS-a kojima upravlja.

8. Države članice osiguravaju da niti jedno društvo za upravljanje koje je dobilo odobrenje za rad u nekoj državi članici ne podliježe dodatnim zahtjevima utvrđenim u matičnoj državi članici UCITS-a, s obzirom na predmet ove Direktive, osim u slučajevima koji su izričito navedeni u ovoj Direktivi.

Članak 20.

1. Ne dovodeći u pitanje članak 5., društvo za upravljanje koje podnese zahtjev za upravljanje UCITS-om osnovanim u drugoj državi članici dostavlja nadležnim tijelima matične države članice UCITS-a sljedeću dokumentaciju:

(a) pisani sporazum s depozitarom, kao što je navedeno u člancima 23. i 33.; i

(b) informaciju o postupcima delegiranja poslova upravljanja ulaganjima i administrativnih poslova, kao što je navedeno u Prilogu II.

Ako društvo za upravljanje već upravlja drugim UCITS-om iste vrste u matičnoj državi članici UCITS-a, dovoljno je pozivanje na već dostavljenu dokumentaciju.

2. Ako je potrebno osigurati usklađenost s pravilima za koja su odgovorna, nadležna tijela matične države članice UCITS-a mogu zatražiti od nadležnih tijela matične države članice društva za upravljanje pojašnjenja i informacije u vezi s dokumentacijom navedenom u stavku 1. te, na temelju potvrde navedene u člancima 17. i 18., informaciju o tome spada li vrsta UCITS-a za koju je zatraženo odobrenje za rad u područje primjene odobrenja za rad društva za upravljanje. Ako je to primjereno, nadležna tijela matične države članice društva za upravljanje daju svoje mišljenje u roku od 10 radnih dana od prvobitnog zahtjeva.

3. Nadležna tijela matične države članice UCITS-a mogu odbiti zahtjev društva za upravljanje samo ako:

(a) društvo za upravljanje nije usklađeno s pravilima koja spadaju u njihovo područje odgovornosti u skladu s člankom 19.;

(b) društvo za upravljanje nije dobilo odobrenje od nadležnih tijela svoje matične države članice za upravljanje UCITS-om te vrste za koju je odobrenje zatraženo; ili

(c) društvo za upravljanje nije dostavilo dokumentaciju navedenu u stavku 1.

Prije odbijanja zahtjeva nadležna tijela matične države članice UCITS-a moraju se savjetovati s nadležnim tijelima matične države članice društva za upravljanje.

4. O svakoj naknadnoj bitnoj promjeni dokumentacije navedene u stavku 1. društvo za upravljanje mora obavijestiti nadležna tijela matične države članice UCITS-a.

Članak 21.

1. Država članica domaćin društva za upravljanje može, iz statističkih razloga, zahtijevati od svih društava za upravljanje s podružnicama na njezinom teritoriju periodično izvješćivanje nadležnih tijela te države članice domaćina o djelatnostima koje obavljaju u toj državi članici domaćinu.

2. Država članica domaćin društva za upravljanje može zahtijevati od društava za upravljanje koja obavljaju djelatnost na njezinom teritoriju osnivanjem podružnice ili na temelju slobode pružanja usluga da dostavljaju informacije potrebne za nadziranje njihove usklađenosti s pravilima koja se na njih primjenjuju, a za koja je odgovorna država članica domaćin društva za upravljanje.

Ti zahtjevi ne smiju biti stroži od onih koje ista država članica primjenjuje na društva za upravljanje koja su dobila odobrenje za rad u toj državi članici radi nadziranja njihove usklađenosti s istim standardima.

Društva za upravljanje osiguravaju da postupci i mjere navedeni u članku 15. omogućuju nadležnim tijelima matične države članice UCITS-a da dobiju izravno od društva za upravljanje informacije navedene u ovom stavku.

3. Ako nadležna tijela države članice domaćina društva za upravljanje utvrde da društvo za upravljanje koje ima podružnicu ili pruža usluge na njezinom teritoriju krši jedno od pravila za koja su ona odgovorna, zahtijevaju od dotičnog društva za upravljanje da prestane s tim kršenjem i o tomu izvijesti nadležna tijela matične države članice društva za upravljanje.

4. Ako dotično društvo za upravljanje odbije dostaviti državi članici domaćinu društva za upravljanje informacije za koje je ona odgovorna ili ne poduzme potrebne mjere kako bi prestalo vršiti prekršaj naveden u stavku 3., nadležna tijela države članice domaćina društva za upravljanje o tome izvješćuju nadležna tijela matične države članice društva za upravljanje. Nadležna tijela matične države članice društva za upravljanje što je prije moguće poduzimaju sve prikladne mjere kako bi osigurala da dotično društvo za upravljanje dostavi informacije koje je zatražila država članica domaćin društva za upravljanje u skladu sa stavkom 2. ili da prestane vršiti prekršaj. Karakter tih mjera priopćuje se nadležnim tijelima države članice domaćina društva za upravljanje.

5. Ako, unatoč mjerama koje su poduzela nadležna tijela matične države članice društva za upravljanje ili zbog toga što su se takve mjere pokazale neadekvatnima ili nisu dostupne u dotičnoj državi članici, društvo za upravljanje nastavi odbijati pružanje informacija koje je zatražila država članica domaćin društva za upravljanje u skladu sa stavkom 2., ili ako nastavi s kršenjem zakonskih ili regulatornih odredbi navedenih u istom stavku, a koje su na snazi u državi članici domaćinu društva za upravljanje, nadležna tijela države članice domaćina društva za upravljanje mogu, nakon što su obavijestila nadležna tijela matične države članice društva za upravljanje, poduzeti odgovarajuće mjere, uključujući one iz članaka 98. i 99., kako bi spriječila ili sankcionirala daljnje nepravilnosti, te ukoliko je to potrebno, kako bi spriječila to društvo za upravljanje da započne bilo kakve daljnje transakcije na njezinom teritoriju. Države članice moraju osigurati da je na njihovom teritoriju društvima za upravljanje moguće uručiti potrebne pravne dokumente potrebne za te mjere. Ako je usluga koja se pruža u državi članici domaćinu društva za upravljanje usluga upravljanja UCITS-om, država članica domaćin društva za upravljanje može zahtijevati da društvo za upravljanje prestane upravljati tim UCITS-om.

6. Svaka mjera donesena u skladu sa stavcima 4. ili 5. koja uključuje mjere ili sankcije primjereno se obrazlaže i priopćuje dotičnom društvu za upravljanje. Za svaku takvu mjeru primjenjuje se pravo obraćanja sudu u državi članici koja ju je donijela.

7. Prije pokretanja postupka propisanog stavcima 3., 4. ili 5., nadležna tijela države članice domaćina društva za upravljanje mogu, u hitnim slučajevima, poduzeti mjere predostrožnosti potrebne za zaštitu interesa ulagatelja i ostalih osoba kojima se usluga pruža. O takvim se mjerama što je prije moguće obavješćuje Komisiju i nadležna tijela ostalih uključenih država članica.

Nakon konzultacija s nadležnim tijelima uključenih država članica Komisija može odlučiti da dotična država članica mora izmijeniti ili ukinuti te mjere.

8. Nadležna tijela matične države članice društva za upravljanje se prije oduzimanja odobrenja za rad društvu za upravljanje konzultiraju s nadležnim tijelima matične države članice UCITS-a. U takvim slučajevima nadležna tijela matične države članice UCITS-a poduzimaju odgovarajuće mjere za zaštitu interesa ulagatelja. Te mjere mogu uključivati odluke kojima se sprječava dotično društvo za upravljanje da započne bilo kakvu daljnju transakciju na njezinom teritoriju.

Svake dvije godine Komisija objavljuje izvješće o takvim slučajevima.

9. Države članice izvješćuju Komisiju o broju i vrsti slučajeva u kojima su odbili izdati odobrenje za rad u skladu s člankom 17. ili zahtjev u skladu s člankom 20., ili o bilo kojim mjerama poduzetim u skladu sa stavkom 5. ovog članka.

Svake dvije godine Komisija objavljuje izvješće o takvim slučajevima.

POGLAVLJE IV.

OBVEZE DEPOZITARA

Članak 22.

1. Imovina investicijskog fonda povjerava se depozitaru na pohranu.

2. Na odgovornost depozitara, navedenu u članku